Degemer al lec’hienn > C’hoariva > Keloù\nStaj c’hoariva e Lesneven evit ar vakañsoù\n1añ a viz Ebrel 2019\nPevar devezh staj evit ober c’hoariva (daou eurezh bemdez). Ar Vro Bagan a ginnig d’ar re yaouank etre 11 ha 15 vloaz da zizoloiñ pe da vont donoc’h e arz ar c’hoari. Evit lakaat ec’h anv pe gaout titouroù gant Ti Ar Vro Leon: Pgz : 07 60 86 38 66 Postel\nKemer perzh e Devezh c’hoariva ar skolajidi\n5 a viz Meurzh 2019\nUn Devezh gouestlet d’ar re a ra c’hoariva er skolaj. Pep strollad en deus 15mn evit kinnig e labour c’hoariva dirak skolajidi all. Ur bodad priziañ a vo evit kuzuliañ, evezhiañ hag evel just gourc’hemenniñ.\nFurlukined e vakañsoù\n4 a viz Meurzh 2019\nAaaah vakañsoù ! Daoust d’an tem dibabet o deus ar stajidi labouret start. Desket o deus bezañ e vakañsoù evit leuskel an traoù da vont ha gallout mont don enno ha lakaat er maez traoù kuzhet hep dezho gouzout : traoù fromus, dic’hortoz ha fentus ivez. Vakañsoù skuizhus met plijadurus atav !\nStaj furlukin digor d’an holl\n28 a viz C’hwevrer 2019\nStummerez : ar gomedianez Tifenn Linéatte ha he deus heuliet meur a stummadurioù furlukin. Gerig Tifenn : Staj digor d’an holl liveoù yezh : M’ho peus aon ne vefe ket uhel-a-walc’h ho live brezhoneg, arabat kaout aon : just-a-walc’h e vo talvoudus evit ar furlukin ! Palioù ar staj : Mont donoc’h gant danvez ar furlukin. Diziloiñ ar skritur-leurenn, gant a bep seurt ostilhou hervez teknikou stummer…\n25 bloaz Strollad Kallag\n11 a viz C’hwevrer 2019\n1994-2019 : Setu tapet e bemp bloaz warn-ugent gant ar Strollad... ha ken dirollet bepred ! Biskoazh kemend-all ! Evid merkañ an degouezh zo bet divizet gant Strollad Kallag klask ober plijadur d’ar vugale (ha d’ar re vraz ive) hed-ha-hed ar bloaz-mañ, ha marteze war-lerc’h c’hoazh. Penaoz ? O kinnig hon abadenn margodennoù e brezhoneg Kontadenn Luduennig evid ur priz dister-tre (da weled) d’ar…\nEnez al Legumaj un arvest en defe c’hoant beajiñ e Breizh\n10 a viz C’hwevrer 2019\nAbaoe daou vloaz emañ Ar Vro Bagan o tiskleriañ ur pezh-c’hoari, « Enez al legumaj – L’île aux légumes », evit ar vugale etre 4 ha 11 vloaz. E brezhoneg penn-da-benn e c’hell bezañ c’hoariet, pe en un doare divyezhek, brezhoneg ha galleg, pe e galleg gant un tammig brezhoneg. Amañ e kavor un « depeign » eus ar pezh ; war lec’hienn T.E.S emañ an destenn vrezhoneg gant un teuliad pedagogel evit ober labour er…\nUn devezh evit kregiñ gant ar c’hontañ\n1añ a viz C’hwevrer 2019\nStaj d’ar Meurzh 12/02/2019 e Ti ar Vro Karaez. Programm : Da vintin gant Yann Gerven : arz ar c’honter hengounel, penaos kregiñ gant ur gontadenn, dre gomz, ’giz gwechall, pa oa konterien brezhonegerien a-vihanik. goude merenn stajig skrivañ : kinnig priz ar vugale ha priz ar yaouankiz, stalioù evit kinnig ho istor (ur redi : dont gant ur raktres, ar bajenn gentañ skrivet, ha diverradenn an…\nUn Novezh gouestlet da Anjela Duval\nEvel bep bloaz e vez aozet Nozvezh Ene Breizh gant An ACB 44. Ar bloaz-mañ e vo douget enor d’ar varzhez Anjela Duval ha lakaet war wel ar romant treset embannet e 2018 gant kevredigezh Mignoned Anjela. An oberourez Christelle Le Guen a vo war al lec’h evit an dro. Meur a gevredigezh ha meur a skol a vo lakaet er jeu evit kinnig d’an arvestourien obererennoù ar varzhez veur adwelet ha leurennet…\nSkeulioù er c’houmoul war ar gwagennoù\nSkignet e vo abadenn faltazi radio nevez Skeulioù er C’houmoul, diwar oberenn Dominique Paquet war Radio Kerne. Daou brantad a vo evit selaou ouzh an abadenn-mañ : Dindan stumm un heuliadenn radio 6 rann 10 munut : adalek al lun 28/01 betek ar sadorn 02/02, da 12e45 ha 7e noz. Dindan stumm a-bezh-kaer pezh-c’hoari radio 55 munut : d’ar sadorn 09/02, da 7e noz ha d’ar sul 10/02 da 4e g.m. Ur…\nStaj war ar c’hoariva-deskadurel\n14 a viz Genver 2019\nAn 22 stajiad o doa gallet kregiñ da studial treuzkas ar c’hoariva en un doare efedus ha fetis. Labouret o doa en un aergelc’h distenn met studius. Pleustret o doa war ar reolennoù hag an ostilhoù da lakaat e plas e atalieroù c’hoariva a-stroll (ur c’hlasad da skouer) ha dizoloet o deus efedusted ar c’hoariva skeudenn (rak c’hoari e vez reiñ traoù da welout). Dont a rai en dro Bernard Grosjean e penn…\nKomz brezhoneg dre ar c’hoariva\nKentelioù brezhoneg a vez heuliet ganeoc’h abaoe un nebeud bloavezhioù pe d’ar pevarlamm hag ezhomm ho peus un taol sikour evit bezañ en o aes dre gomz ? Kinnig a ra deoc’h Ti ar Vro Leon 5 devezh staj gant Yann-Edern Jourdan, komedian e Strollad Madarjeu. Kinnig a raio deoc’h pleustradennoù c’hoariva hervez live yezh an deskidi evit mont war-raok tamm ha tamm ha gellout distripañ aes ha fraezh.…\nAr Rannvro a sikour ar rektresoù c’hoariva amatour\neil a viz Genver 2019\nDaou vloaz zo e oa bet divizet gant ar Rannvro lakaat e plas ur yalc’had evit harpañ raktresoù stolladoù c’hoariva amatour. Ma emaoc’h dedennet, kit da weladenniñ pajenn lec’hienn Rannvro Breizh. Kavet e vo eno an titouroù ret evit sevel ho koulenn.\nStaj : C’hoariva-Deskadurel gant Bernard Grosjean\n15 a viz Kerzu 2018\nSadorn 15 ha Sul 16 a viz Kerzu 2018 Treglonou - An Oaled STAJ C’HOARIVA-DESKADUREL : Ar c’hoariva, gant ar pal strollañ ha labourat diwar ul lusk harozel Palioù D’ar berzhidi gellet prederiañ diwar-benn o doare-labour pa vuhezont stal pe stal war ar c’hoariva Kavout spisverkoù evit buheziñ ur stal gant ar pal strollañ Prederiañ war al labour a c’hellomp kinnig ha peseurt raktres sevel hervez an dud…\n2008-2018 : 10 vloaz ar Festival Teatr Brezhonek\n20 a viz Du 2018\nAr Programm Festival Teatr Brezhonek 2018 da bellgargañ.\nUn dibenn sizhun tro-dro d’ar c’hoariva e Bro ar C’hab\n31 a viz Here 2018\nEvit ar Festival Teatr Brezhonek e kinngomp d’an holl re zedennet gant ar c’hoariva dont da gaout un dibenn sizhun plijadurus e-kichenn ar mor. Pep hini a c’hello choaz meuz e zibenn sizhun : ober tout, pe ober un pe meur a obererezh. Sadorn 3 a viz Du 10e-5e30 noz / Pontekroaz : Kregiñ a raio gant ur staj kaset da benn gant Tifenn Linéatte titouroù amañ. Da 6e noz / Pontekroaz : Ragabadenn…


Buhez ar Sent/1894/Odilon - Wikimammenn\nBuhez ar Sent/1894/Odilon\n◄ Gouel ann hano santel a Jezuz Sant Odilon Per Balsam ►\nann eil devez a viz genver\nSANT ODILON, ABAD\nSant Odilon, ganet enn Aovergn er bloaz 962, a ioa tri bloaz dija, ha ne valee ket c’hoaz : ne c’helle ket poueza var he zivesker. Eun devez, he vagerez hel lakeaz da azeza var bazennou eur chapel, savet enn henor d’ar Verc’hez, epad m’edo o vont da ober eur gefridi bennag enn eun ti a ioa e kichen. Ar paotrik keaz, lezet he-unan, a gavaz hirr he amzer, hag a reaz kement gant he zaouarn ha gant he dreid ma c’hellaz en em dreina betek dor ar chapel. Hogen, ann or a ioa digor, hag ac’hano ar paotrik a velaz dirazhan aoter ar Verc’hez. Neuze e poaniaz adarre da vont a ruzou ha var he grabanou betek ann aoter-ze, hag eur vech erruet eno e krogaz starta ma c’hellaz enn douzier a ioa var ann aoter evit klask sevel enn he zav hag en em zelc’her var he zivesker. Er memes amzer e pede a galoun ar Verc’hez Vari da rei d’ezhan ar c’herzed ; rak he dud a ioa kristenien vad, ha meur a vech dija en doa klevet hano gantho euz a c’halloud hag euz a vadelez Mamm Doue. Ar Verc’hez e devoue erfin truez outhan, ha pa zistroaz he vagerez, houma a oue souezet-maro o velet Odilon o redet da vont d’he c’haout.\nAr Zant en devoue ato, epad ann nemorant euz he vuez, eunn devosion dener evit Mamm Doue. Choazet en doa anezhi, azalek he vugaleach, evit he batrounez hag he alvokadez; en em voestlet oa d’he zervich, ha morse ne veze eurusoc’h eget pa c’helle kaout ann dro da lakaat ar re all d’he zervicha ha d’he henori evel ma rea he-unan.\nOdilon en devoa resevet ann donsur zantel enn he genta iaouankiz ; mes ann dra-ze n’oa ket aoualc’h evithan. N’oa ket aoualc’h evithan zoken beza belek : kuitaat ar bed a-grenn eo a felle d’ezhan. Ar zonj-ma a ioa enn he spered pell a ioa pa’z eaz sant Maieul, abad Kluni, da ober eur bale d’ann Aovergn. Sant Maieul,o veza guelet Odilon, hen digasaz ganthan da Gluni,hag a roaz d’ezhan ar zae a vanac’h pe a relijiuz. Odilon ne oue ket pell eno na zervichaz da skouer d’ann holl venac’h all dre he zevosion hag he aked da studia ar skianchou sakr.\nPevar bloaz goude, sant Maieul, o velet e tostea he heur diveza, a lakeaz choaz Odilon evit beza abad enn he blas. Odilon n’en doa ket a c’hoant ; mes ar venac’h all a roaz holl ho moueziou d’ezhan, hag e renkaz senti : ne oa ket c’hoaz neuze daou vloaz ha tregont echu.\nO veza abad, e kreskaz he binijennou ; iun a rea aliez, ha bepred e touge eur c’houriz reun ha chadennou houarn enn dro d’he gorf. Mes, mar d’oa rust outhan he-unan, oa ato chentil ha truezuz e kenver ar re all. Lod zoken a gave abeg ennhan abalamour ma’z oa re vad ; mes hen a lavare oa guelloc’h ganthan beza tamallet da veza re jentil eget da veza re rust.\nHe garantez evit ar beorien a ioa dreist, hag evit ho maga e tenne aliez ann tamm euz he c’hinou; rag rei a rea d’ezho ar pez a dlie da zibri he-unan. N’en doa ket he bar ken nebeut evit he aked da bedi ha da lakaat pedi evit ann eneou keiz a zo dalc’het gant justis Doue e tan ar purkator, ha sant Odilon eo en deuz ar c’henta digaset ar c’hiz da ober hanter-gouel ann Anaoun antronoz gouel ann Holl Zent. A bep amzer, ann Iliz e deuz pedet ha gourc’hemennet pedi evit eneou ar purkator; mes ar c’hiz da gonzakri eunn hanter-devez bep bloaz d’ann devosion-ze n’oa ket anavezet araok ar zant-ma.\nOdilon a reaz kalz miraklou epad ar c’houec’h vloaz hag hanter-kant ma oue abad e Kluni, ha brudet oa dre he zantelez, n’e ket hebken e Frans, mes c’hoaz enn Allemagn hag enn Itali. Ar rouaned hag ann impalaered a skrive d’ezhan, pe a deue da c’houlenn kuzul diganthan, hag ar pabed o doa ive eunn istim vraz evithan; mes ann dra-ze ne vire ket outhan da veza bepred humbl evel eur c’hrouadur.\nD’ann oad a bemp bloaz ha pevar-ugent e c’hoanteaz mont da bardouna da Rom, enn esper mervel e harz beziou ann ebestel sant Per ha sant Paol ; rag pell a ioa n’oa ket iac’h. Mes parea a reaz eno, hag e tistroaz adarre da Gluni. Mervel a eure erfin e Souvigni, enn eur gouent all hag a ioa ive enn he garg, d’ann deiz kenta euz ar bloaz 1049, ar seizved ha pevar-ugent euz he oad. Resevet en doa he zakramanchou diveza ouspenn eiz dez araok, hag enn derc’hent oa bet kommuniet e viatik evit ann eil guech.\nMa ne c’hellit ket kuitaat ar bed evel sant Odilon, nag ober ar pinijennou en deuz great, deskit gantha da vihana beza devot d’ar Verc’hez, beza dous hag humbl e kenver ann nesa ha mad d’ar paour, ha beza aketuz da bedi ha da lakaat pedi evit Anaoun ar purkator.\nAdtapet diwar « https://br.wikisource.org/w/index.php?title=Buhez_ar_Sent/1894/Odilon&oldid=23591 »\nKemmoù diwezhañ degaset d'ar bajenn-mañ d'an 10 Gou 2011, da 23:09.


bleiz-broc'h - Wikeriadur\nGer kevrennek savet diwar an daou anv-kadarn bleiz ha broc'h.\nbleiz-broc'h /blɛj(z)ˈbroːx/ gourel (liester : bleizi-broc'hed)\n(Loenoniezh) Bronneg kigdebrer gouez eus ar c'herentiad Hyaenidae a vev en Afrika hag e Su Azia, dezhañ ur vlevenn louet pe c'hell, uheloc'h e zraen eget e dalier, hag en em vag diwar c'hagnoù\nBLEIZBROC'H. — Evel ma lavar e anv, heñvel a-walc'h eo ar bleizbroc'h ouzh ar bleiz hag ouzh ar broc'h. E bavioù a-dreñv a zo kalz izeloc'h eget e re a-raok, e voue a zo garv ha tev, e groc'hen louet pe c'hell, marellet a zu. Ur c'houezenn flaerius a sav diwarnañ. Aonik ez eo. E-pad an deiz e chom kuzhet e kevioù don, hogen, d'an noz, e teu da gantreal en-dro d'an tiegezhioù evit klask kig brein ha korfoù marv, ma en em vev diouto. Dibaot a wech e tag an den. En Afrika dreist-holl e kaver ar bleizbroc'hed. — M. G. — (ABEOZEN, Marvailhoù Loened, Skridoù Breizh, Brest, eil emb. 1943, p. 105.)\nkatalaneg : hiena (ca)\ngalleg : hyène (fr)\ngalizeg : hiena (ga)\nitalianeg : iena (it)\nportugaleg : hiena (pt)\nspagnoleg : hiena (es)\nAr pennad « bleiz-broc'h » e-barzh Wikipedia\nAdtapet diwar « https://br.wiktionary.org/w/index.php?title=bleiz-broc%27h&oldid=303631 »\nKemmoù diwezhañ degaset d'ar bajenn-mañ d'an 13 Her 2020, da 18:35.


Otto Iañ (dug Saks) - Wikipedia\nOtto Iañ (dug Saks)\nOtto Iañ, dug Saks a oa ganet war-dro 851 ha marvet d'an 30 a viz Du 912. Lesanvet e oa Illur ha Meurdezus. E kronikenn Annalista Saxo eo skrivet e oa eus Otto un ducis de Liudolfi de filius, da lavarout eo e oa mab da Liudolf Saks (830-864), ha da Oda, merc'h d'ar priñs frank Billung ha d'e bried Aeda.\nMarteze e oa gourvab da Widukind hag e tiskenne, dre e vamm, eus Karl-Veur. Dug Saks e voe Otto war-lerc'h e vreur Bruno (pe Brunon), e 880, ha betek e varv. Lazhet e oa bet e vreur en un emgann ouzh ar Vikinged. Otto a vrezelias ouzh an Hungared hag ar Wended, hag a reas eus Saks ar galloudusañ dugelezh c'herman.\n1.1 E zouaroù\n1.2 Ur priñs german\nE zouaroù[kemmañ | kemmañ ar vammenn]\nEr bloavezh 900, e oa bihanoc'h Saks er reter. Meuriadoù slavek a oa war lez ar stêr Elbe.\nDug Saks e oa, met e 908 ec'h astenne e c'halloud war Thuringen ivez, ha kont e oa en Eichsfeld, abad diveleg abati Hersfeld. Kement-se a ouzer dre ur garta a-berzh ar roue Loeiz III Germania, eus abati Gandersheim, deiziet d'ar 26 aviz Genver 877. Ar pago Suththuringa (pe bro Thuringen ar c'hreisteiz) a zo lavaret e-barzh comitatu Ottonis, kontelezh Otto. Hervez ur garta all eus an 28 a viz Genver 897, e lenner e oa Otton Iañ Saks marchio pago Eichesfelden (Eichsfeld) da lavarout eo margrav. Graet e vez magni ducis Oddonis (dug-meur Otto) anezhaén gant Widukind Corvey en eured e c'hoar, Liutgard, gant ar roue Louis III Germania.\nUr priñs german[kemmañ | kemmañ ar vammenn]\nRal e voe dezhañ kuitaat Saks. Ur priñs bihan e oa, dindan daou zen : ar roue Loeiz III Germania, hag an impalaer Arnulf Karintia, met emren e oa en e vro. Tailhoù a sav diwar-goust ar Slaved en tu all d'an harzoù. mont a reas da vrezeliñ da Italia en 984 hag anvet e voe da c'houarnour Milano. Faezhañ a reas e alouberien, Hungared ha Wended.\nE vab henañ, ar roue Herri Iañ Germania.\nDimeziñ a eure Otto Iañ da Hedwige Babenberg (war-dro 856 - 24 a viz Kerzu 903, merc'h da Herri Babenberg (war-dro 856- 903) ha da Ingeltrude, merc'h Eberhard Frioul, markiz Frioul, ha da Gisela, merc'h d'an impalaer Loeiz an Deol.\n↑ Annalista Saxo 907.\n↑ L'art de vérifier les dates ... de David Baillie Warden, Jean Baptiste Pierre Jullien Courcelles, p.146.\nAdtapet diwar « https://br.wikipedia.org/w/index.php?title=Otto_Iañ_(dug_Saks)&oldid=1464769 »\nKemmoù diwezhañ degaset d'ar bajenn-mañ d'an 4 Ebr 2013, da 16:48.


Pajenn:Troude ha Milin - Ar marvailler brezounek.djvu/46 - Wikimammenn\ner-vad a rann hoc′h euz kaloun vad ; n′em euz ezomm e-bed a arc′hant ; eunn tamm bara a vije bet gwell gan-en, m′ho pije bet da rei d′in. Va den mad, eme-z-hi, da be leac′h ez it-hu dre ann hent-man ? — Diez e ve d′in lavaret, mamm goz, rak ne ouzounn ket va-unan. Mont a rann da glask Labous ar wirionez ; al labous-ze n′euz hini evel-d-han hag a lavar da nep a c′hell he baka ar pez en deuz c′hoant pe ezomm da anaout.\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/46&oldid=144351 »


Brezhoneg - Livre Insulaire\npedadenn da zigoradur\nSaloñs Etrebroadel levrioù an Inizi\nd’ar Merc’her 13 a viz Gouere da 11 e 30\nTi-jiminas Eusa ha sal Liezimplij.\nmirout ho treizhadenn dre https://pennarbed.fr/\n(prizioù izel evit an holl evit an treizhadennoù pa vo ar saloñs)\neus ar Merc’her 13 d’ar Sadorn 16 a viz Gouere 2022\nEnez Eusa (Penn-ar-Bed) – mont e-barzh digoust.\nE programm ar saloñs e 2022 e vo Iwerzhon, 300 vloaz adkavidigezh Enez Pask ha glad dizanvezel inizi Breizh.\nAozet abaoe 1999 gant ar gevredigezh CALI ( Culture, arts et Lettres des îles), 24vet saloñs Etrebroadel levrioù an inizi en Enez Eusa a vo eus ar Merc’her 13 d’ar Sadorn 16 a viz Gouere 2022.\nBep bloaz e vez kinniget gant an abadenn lennegel-mañ annezioù-skrivañ, emgavioù ha lennadennoù, Prizioù hag arvestoù evit an holl en Enez Eusa.\nEn abadenn nevez-mañ ez eo Iwerzhon, « an enez emrodez », a vo douget enor dezhi. Asambles gant ar Greizenn Sevenadurel Iwerzhonat, skrivagnerien iwerzhonat evel Tadhg Mac Dhonnagáin, Neil Hegarty, Claire Keegan, Niamh Boyce... a ray ar veaj betek Eusa.\nEnez Pask, a lider 300 vloaz an adkavidigezh anezhi gant merdeourien nederlandat (da zeiz Pask (!) e miz Ebrel 1722), a vo graet ivez ur brezegenn/bannadenn skeudennoù diwar he fenn, aozet gant ar Greizenn studi war Enez Pask ha Polinezia.\nDa-geñver ar saloñs, ar gevredigezh CALI a roio lañs d’ur mell chanter 2 vloaz, evit dastum ha diskouez glad sevenadurel dizanvezel inizi Breizh. Ar gevredigezh rannvroel Breizh Sevenadur Liesseurted a gaso en-dro div daol grenn diwar-benn an tem-se hag ivez atalieroù (diwar-benn giz Eusa, plas sevenadur Breizh e-keñver an iwerzhoneg en inizi…).\nAbadennoù all eus ar sizhun : ur sonadeg muzik iwerzhonat gant Sylvain Barou (Fleüt-treuz, tin-whistle) ha Ronan Pellen (Sistrenn), lennadennoù ha sonerezh gant ar Gompagnunezh Elektrobus Teatr, lennadennoù dindan an amzer e liorzhoù tiez Eusa hag ur fest-noz bras digoust d’ar Gwener 15 a viz Gouere !\nTrugarez Ofis publik ar brezhoneg.\nTitouroù / abadennoù\n– Eus an 13 d’ar 16 a viz Gouere, saloñs al levrioù en Ti-jiminas (mont e-barzh digoust)\n– D’ar Merc’her 13 a viz Gouere da 9e noz sonadeg muzik iwerzhonat (mont e-barzh 12 euro)\n– D’ar Gwener 15 a viz Gouere da 9e noz Fest-noz (digoust) er sal liezimplij (bourk Lambaol)\n– Eus an 13 d’ar 16 a viz Gouere lennadennoù gant sonerezh da 11e30 e bourk Lambaol, dirak an iliz, ha da 3e ha 5e30 en Ti-jiminas\n– Er sal Liezimplij e vo al lennadennoù, ar prezegennoù, an taolioù krenn hag ar fest-noz\n– Lennadennoù el liorzhoù eus ar Sadorn 9 d’ar Sul 17 a viz Gouere (s.o. an tres)Titouroù / programm dre ar munut : livre-insulaire.fr ha ti an douristed Enez-Eusa.\nDarempred : Kevredigezh Culture, arts et lettres des Îles.\nEnez Eusa (Penn-ar-Bed) l 06 81 85 41 71 l contact@livre-insulaire.fr


Emgann an Tri Roue - Wikipedia\nEmgann an Tri Roue\nEmgann an Tri Roue pe emgann Oued al-Makhazin, pe Batalha de Alcácer-Quibir e portugaleg, a c'hoarvezas d'ar 4 a viz Eost 1578 e Maroko. Gantañ e voe lakaet fin da vennad Sebastião Iañ, roue Portugal, a voe lazhet, da aloubiñ Maroko.\nEmgann a voe war lez ar stêr Oued al-Makhazin, adstêr d'al Loukos, e-tal Ksar El Kebir, e proviñs Larache. Eno en em gavas arme sultan Maroko, Abu Marwan Abd al-Malik, nevez erru er galloud, gant brezelourien war varc'h ha war droad, eus holl veuriadoù ar vro, en anv ar brezel santel, hag ivez brezelourien otoman, anezho marc'hegeien otoman zaoua,arkebuterien andalous, dirak arme Portugal, gant he roue, ha gantañ ar sultan diskaret Muhammad al-Mutawakkil, ma oa goprsoudarded dreist-holl, Italianed ha Flandreziz, hag Alamaned hag a oa bet roet dezhañ gant e eontr, roue Spagn, Felipe II.\nAdtapet diwar « https://br.wikipedia.org/w/index.php?title=Emgann_an_Tri_Roue&oldid=1962693 »\nKemmoù diwezhañ degaset d'ar bajenn-mañ d'an 17 C'hwe 2022, da 08:00.


Pajenn:Koñchennoù eus Bro ar Ster Aon.djvu/88 - Wikimammenn\nPajenn:Koñchennoù eus Bro ar Ster Aon.djvu/88\nbrasa ! en eun ti brao, ar brava ! hag ennañ e ruilho steriadou gwin ! hag ennañ e vezo friko war-lerc’h friko ! »\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/88&oldid=148242 »\nKemmoù diwezhañ degaset d'ar bajenn-mañ d'an 14 Kzu 2018, da 19:22.


Pajenn:Le Gonidec - Bibl Santel pe Levr ar Skritur Sakr, eil levr.djvu/540 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/540\n37. Eur gwélvan vrâz a zougchon̄t holl : hag ô lammout da c’houzouk Paol, é poken̄t d’ézhan̄,\n38. Glac’haret brâz ô véza m’en doa lavared d’ézhô pénaoz na welchen̄t mui hé zremm. Hag éc’h ambrougchon̄t anézhan̄ bétég al léstr.\n1. Goudé ma oamb en em rannet diout-hô, ha ma oamb éad el léstr, é teujomb râg-eeun da Goos, hag an̄trônôz da Rodez, hag ac’hanô da Batara.\n2. Hag ô véza kavet eul léstr hag a iéa da Fénisé, é piñchomp enn-han̄, hag é verdééchomp.\n3. Hôgen pa wélchomp Kipruz, hé lézchomp enn dourn kleiz, hag ô véza éat er Siria, é touarchomp é Tiruz : râg énô eo é tlien̄t diskarga al léstr.\n4. O véza kavet diskibled énô, é choumchomp gan̄t-hô seiz dervez ; hag ar ré-man̄ a lavaré da Baol dré ar Spéred na d-ajé da Jéruzalem.\n5. Goudé ma oé tréménet ar seiz dervez-sé éz éjomp kuît, hag é teûjon̄d holl gan̄d hô gragez hag hô bugalé da ambrouga ac’hanomp bétég er-méaz a géar : hag ô véza daoulinet war ann aot, é pédchomp.\n6. Ha goudé béza kimiadet ann eil dioc’h égilé, ni a biñaz el léstr, hag hî a zistroaz d’ar géar.\n7. Eûz a Diruz é teûjomp da Ptolémaiz, é péleac’h é oe penn d’hor merdéadurez : ha goudé béza lavaret dématéoc’h d’ar vreûdeûr, é choumchomp eunn dervez gan̄t-hô.\n8. An̄trônôz ô véza éat-kuît, é teûjomp da Zézaréa. Hag ô véza éat da dî Filip ann Aviéler, péhini a ioa unan eûz ar seiz, é choumchomp enn hé dî.\n9. Hé-man̄ en doa péder merc’h gwerc’hézed hag a ziougané.\n10. Hag ével ma choumchomb énô eunn dervez-bennâg, é teûaz eûz a Judéa eur Profed hanvet Agabuz.\n11. Hé-man̄ ô véza deûet d’hor gwélout, a géméraz gouriz Paol, hag oc’h éréa hé dreid hag hé zaouarn̄, e lavaraz : Ar Spéred-San̄tel a lavar ann dra-man̄ : Ann dén da biou eo ar gouriz-man̄ a vézô éréet ével-henn é Jéruzalem gan̄d ar Iuzevien, ha lékéat gan̄t-hô étré daouarn ar Jen̄tiled.\n12. Pa glevchomp kémen̄t-sé, ni, hag ar ré eûz al léac’h-zé, é pédchomp anézhan̄ na d-ajé kéd da Jéruzalem.\n13. Hôgen Paol a respoun̄taz, hag a lavaraz : Pétrâ a rît-hu ô wéla ével-sé ; hag ô c’hlac’hari va c’haloun ? Râk mé a zô daré, nann hép-kén da véza éréet, hôgen ivé da vervel é Jéruzalem, évid hanô ann Aotrou Jézuz.\n14. Ha pa wélchomp na hellemp kéd hé gen̄drec’hi, éc’h éhanchomp, ô lavarout : Ra vézô gréad ioul ann Aotrou.\n15. Pa oé tréménet ann deisiou-zé, en em gempenchomp, hag éz éjomp da Jéruzalem.\n16. Hiniennou eûz a ziskibled Sézaréa a zeûaz ivé gan-é-omp, hag é kaschon̄t gan̄t-hô eunn diskibl kôz hanvet Mnason, ginidik eûz a Gipruz, é tî péhini é tliemp loja.\n17. Pa arrujomp e Jéruzalem, ar vreûdeûr a zigéméraz ac’hanomp gan̄t lévénez.\n18. Hag an̄trônôz Paol a zeûaz gan-é-omp da wélout Jakez, é tî piou é oa en em strollet ann holl hénaoured.\n19. Goudé m’en doé lavaret d’ézhô dématéoc’h, é tanévellaz dré ar munud, kémen̄t trâ en doa gréad Doué, dré hé han̄térourez é-kén̄ver ar Jen̄tiled.\n20. Pa glevchon̄t kémen̄t-sé, é veûlchon̄t Doué ; hag é léverchon̄t d’ézhan̄ : Gwélout a réz, va breûr, péd mil zô é-touez ar Iuzevien péré hô deûz krédet ; ha koulskoudé in̄t oazuz holl évid al lézen.\n21. Hôgen klevet hô deûz pénaoz é teskez d’ar Iuzevien a zô é-touez ar Jen̄tiled en em ranna diouc’h Moizez, ô lavarout na dléon̄t két trô-drouc’ha hô bugalé, na kerzout hervez al lézen.\n22. Pétrâ éta eo réd da ôber ? Réd eo hô strolla holl ; râk klevoud a rain̄t pénaoz oud deûet.\n23. Grâ éta ar péz a livirimp d’îd :\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/540&oldid=155166 »\nKemmoù diwezhañ degaset d'ar bajenn-mañ d'an 14 Kzu 2019, da 16:40.


Rozegez - Wikipedia\nUr rozegez(Daveoù a vank) (rosière e galleg), zo ur plac'h yaouank hag a veze enoret he vertuz e Bro-C'hall en XIXvet hag en XXvet kantved dreist-holl, hag a veze roet dezhi ur gurunenn roz en he c'hêriadenn.\nHervez ar vojenn e vije bet aozet ar fest kentañ gant Sant Médard (frank e dad, galianez e vamm) e fin ar Vvet kantved e Salency, hiriv en departamant gall Oise.\nE Mousterel-ar-Gwast e vez aozet fest ar rozegez e miz Gwengolo abaoe 1930 .\nE 1910 pa varvas Marie-Joseph Carré e laoskas he madoù gant ar gumun evit ma vije dilennet gant ar gumun ur plac'h yaouank paour, onest, ha vertuzius .\nLe Rosier de madame Husson, danevell c'hallek gant Guy de Maupassant.\n1896 : Le Couronnement de la rosière gant Georges Méliès,\n1950 : Le Rosier de madame Husson gant Jean Boyer ha gant Bourvil,\n1968 : La Rosière de Pessac gant Jean Eustache,\n1979 : La Rosière de Pessac 79 gant Jean Eustache.\nLoeiz XVIII o reiñ ar gurunenn da rozegez Mittau, taolenn gant Jean-Charles Tardieu.\nEured ur rozegez e La Mothe-Saint-Héray, Bro-C'hall, war-dro 1910.\nLes Abeilles eus karter Croncels er Fêtes de la bonneterie, e 1925 , e Troyes.\nEured seizh rozegez e Saint-Denis en 1931.\nRozegezed e Pariz, dilennet en 1891.\nRozegezed Nanterre e 1905 ha 1906.\nRozegez Nanterre e 1908.\nRozegez Sainte-Adresse 1908.\nRozegez Bagnolet 1913.\n↑ Pennad e Ouest-France: https://www.ouest-france.fr/bretagne/montreuil-le-gast-35520/montreuil-le-gast-90e-rosiere-marie-gallee-est-l-heureuse-elue-6207052\n↑ Pa ne oa nemet kont Provañs edo ar priñs gall en harlu en 1799 e Mittau, anv alamanek Jelgava, e Latvia. Kinniget eo evel « Louis XVIII » war an daolenn-mañ a zo war ziskouez e mirdi kastell Versailhez.\n↑ E-barzh Le Petit Parisien, 12 a viz Ebrel 1891, pajenn 8. Pennad ouzhpenn, pajenn 6, 4e. Voir cet article reproduit sur la base Commons.\nAdtapet diwar « https://br.wikipedia.org/w/index.php?title=Rozegez&oldid=1840002 »\nKemmoù diwezhañ degaset d'ar bajenn-mañ d'an 23 Mez 2019, da 20:29.


Julien ha Marguerite de Ravalet - Wikipedia\nJulien ha Marguerite de Ravalet\nJulien ha Marguerite de Ravalet a oa ur breur hag ur c'hoar, e beg ar XVIIvet kantved, hag en em gare hag a voe dibennet e Pariz e 1603 dre ma oant avoultr.\nBugale e oant da Jean III de Ravalet, aotrou Tourlaville, e Normandi. Julien a oa ganet en 1582 ha Marguerite en 1586. Unnek bugel a oa. Mignoned vras e oant, karantez a savas goude etreze, ma fellas d'o zud o dispartiañ. Kaset e voe Julien d'ar skol da g-Coutances, da drizek vloaz. Tri bloaz, goude, pa zistroas Julien, d'an 20 a viz Meurzh 1600, e voe dimezet Marguerite en iliz Notre-Dame de Tourlaville, da Jean Lefevre de Haupitois, a oa daou vloaz ha tregont warni, un den pinvidik anezhañ, dastumer tailhoù evit ar roue, met ne oa ket a ouenn uhel.\nTec'hel a reas ar wreg eus kastell he fried, da-gaout he breur. Kuzhat a rejont e Felger, e Pariz goude. Harzet e voent d'an 8 a viz Gwengolo 1603, war c'houlenn Jean Lefevre, barnet dre ma oant avoultred ha gwadorgedeien. Dinac'h a rejont an tamalloù. Kondaonet e voent da vezañ dibennet d'an 2 a viz Kerzu 1603, goude gwilioudet Marguerite de Ravalet.\nAr Roue Herri IV a nac'has ar peoc'h-marv dre ma oa dimezet Marguerite de Ravalet\nWar bez Julien ha Marguerite de Ravalet e oa bet ouzhpennet ar skrivadur « Ci-gisent le frère et la sœur. Passant ne t'informe pas de la cause de leur mort, mais passe et prie Dieu pour leur âme. »\n↑ « Si la femme n'eût point été mariée il lui eût volontiers donné sa grâce, mais que l'étant il ne le pouvait ». Journal du règne de Henry IV, Roi de France et de Navarre gant Pierre de l'Estoile\nLe Procès des Ravalet, Paul Le Cacheux, 1911\nAdtapet diwar « https://br.wikipedia.org/w/index.php?title=Julien_ha_Marguerite_de_Ravalet&oldid=1734433 »\nKemmoù diwezhañ degaset d'ar bajenn-mañ d'an 11 Gen 2017, da 11:24.


Antigone zo ur pezh-c'hoari gant Jean Anouilh (1910-1987) ha c'hoariet evit ar wech kentañ e Pariz d'ar 4 a viz C'hwevrer 1944, p'edo Bro-C'hall e dalc'h an Alamaned. André Barsacq a reas war-dro al leurenniñ (gwiskamantoù ha kinkladur).\nAdskrivet eo bet diwar oberenn Sofokles, anvet Ἀντιγόνη / Antigónê, ha bez ez eo unan eus an heuliad pezhioù-c'hoari anvet "Pezhioù du Nevez" (Nouvelles Pièces noires) evel Jezabel (1932), Roméo et Jeannette (1946) ha Médée (1953).\nAozer Jean Anouilh\nKentaenn 4 a viz C'hwevrer 1944\nC'hoariva an Atelier\nLeurenner André Barsacq\nEmbanner Éditions de la Table ronde\nDastumad La Petite Vermillon\nNiver a bajennoù 125\nAwenet eo ar pezh gant mojenn Antigone, merc'h Oidipoüs, met skrivet eo gant stummoù an trajedienn henc'hresian :\n« Antigone gant Sofokles, lennet hag adlennet, hag a anavezen dre eñvor a-viskoazh, a zo bet ur stroñs, un taol dic'hortoz evidon e-kerzh ar brezel, e-pad devezh ar skritelloù propaganda ruz. Adskrivet em eus anezhi em stumm din-me, gant dasson an trajedienn e oamp o vevañ. »\nAntigónê / Antigone a zo merc'h da Oidípous / Oidipoüs ha Ἰοκάστη / Iokaste, penntierned Thebai. Goude drouklazh Iokástê hag harlu Oidipoüs, emañ daou vreur Antigone,Ἐτεοκλῆς / Eteoklếs ha Poluneíkês / Polyneikes, n'em lazhet evit bezañ roue Thebai. Kréôn / Kreon, breur Iokaste a zeu da vezañ neuze ar roue nevez ha divizet gantañ chom hep profañ obidoù da Bolyneikes, lavaret gantañ e oa un hailhon hag un treitour. Kemenn a ra en ur embann d'an hini a glaskfe pe a zeufe a-benn da zouarañ ar c'horf a vefe kastizet d'ar marv. Den ebet n'en deus ar galon d'ober ha korf Polyneikes zo laosket d'an heol ha d'ar guped.\nN'eus nemet Antigone, c'hoar Polyneikes hag Eteoklếs, a nac'h-se. Daoust ma zifenn e eontr, ez a memestra meur a wech e-kichen ar c'horf evit klask golloiñ anezhañ gant douar. Ἰσμήνη / Ismène, e c'hoar, n'en deus ket c'hoant mont ganti evit sikour anezhi rak aon he deus eus Kreon hag ar marv.\nAntigone zo tapet a-greiz holl gant gwarded ar roue. Kréon zo rediet da gastizañ Antigone d'ar marv. Goude ur pezh mell diviz gant Kreon war pegen pouezus eo dezhi chom bev, ez eo kondaonet, memestra, da vezañ douaret bev. Met pa 'mañ o vont ar bez da vezañ serret ha prenet, e tesk Kreoñ emañ e mab, Haímôn / Haimon, danvez-pried Antigone, e-barzh gant an hini a gar. Pa zigoras ar bez, Antigone a oa n'em c’hrouget gant he gouriz hag Hemon a digor e gof gant e gleze.\nO koll kalon gant marv e mab hag a gare, Eurudíkê / Eurydice, gwreg Kreoñ, a droc'h he c'houg dezhi.\nAdtapet diwar « https://br.wikipedia.org/w/index.php?title=Antigone_(Anouilh)&oldid=1798283 »\nDernière modification le 20 Mez 2018, à 20:40\nKemmoù diwezhañ degaset d'ar bajenn-mañ d'an 20 Mez 2018, da 20:40.


er c'hontrol - Wikeriadur\ner c'hontrol /ɛrˈxɔ̃ntrol/\nEn un doare kontrol\nOnenn, er c'hontrol, a zo hiriv laouenoc'h eget m'eo boas da vezañ. — (Brogarour, Onenn, 1936, p. 56.)\nRe all, er c'hontrol, a seblante kreskiñ fonnusoc'h-fonnusañ, yac'hoc'h-yac'hañ. — (Pêr Denez, Glas evel daoulagad c'hlas na oant ket ma re, Al Liamm, 1979, p. 100.)\nN'eo ket gwir, ne ra tamm droug ebet din, er c'hontrol. — (Goulc'han Kervella, Lara, Al Liamm, 1989, p. 120.)\ner c'hontrol da : kontrol da\nBihan ha skañv eo an ardivinkoù-mañ er c'hontrol d'ar re a veze implijet a-raok hag a oa pounner ha landrammus. — (Fañch Peru, Kañfarded Milin ar Wern, Skol Vreizh, 2008, p. 50.)\ngalleg : au contraire (fr)\nAdtapet diwar « https://br.wiktionary.org/w/index.php?title=er_c%27hontrol&oldid=230416 »\nKemmoù diwezhañ degaset d'ar bajenn-mañ d'an 12 C'hwe 2017, da 16:08.


Ar vallenato zo un doare-seniñ eus Colombia, ha da gentañ-penn eus arvor ar Mor Karib, e proviñs kozh Padilla (hiriv rannet etre meur a zepartamant). Levezonet eo gant enbroidi europat, evel an Alamaned a zegasas an akordeoñs da Riohacha, La Guajira, e dibenn an XIXvet kantved.\nFestival Vallenato 2007.\nKavell ar sonerezh a vije e proviñs kozh Padilla (hiriv kreisteiz La Guajira, hanternoz Cesar ha reter Magdalena) hag un doare damzisheñvel eus Bolívar, Sucre ha Córdoba. Hiziv avat eo un doare-seniñ broadel er vro, ha klevet e vez kenkoulz all bremañ e Venezuela, Panamá, Ecuador ha Mec'hiko.\nDont a ra an anv eus El Valle (an draonienn), dre ma teufe ar vallenato eus kêr Valledupar (diwar Valle de Upar).\nMeur a zoare vallenato zo, ken e vez lavaret an anv-se un tamm eus n'eus forzh petra gant ma vo akordeoñs e-barzh. Koulskoude, hervez ar c'hiz kozh, n'eus nemet pevar doare : ar paseo, merengue, puya ha son. Levezonet eo an tonioù-se gant luskoù karib hag afrikan koshoc'h egeto, gwrizioù spagnol zo ivez. Eus ar meskaj ez eus deuet ur sonerezh a zo broadel, hervez kalz a dud er vro, kenkoulz evel cumbia.\nSed un nebeud kanerien ha sonerien vallenato:\nIsabel Sofía Picón, 13 vloaz, o seniñ vallenato gant an akordeoñs: [], hag [].\nAdtapet diwar « https://br.wikipedia.org/w/index.php?title=Vallenato&oldid=1970301 »\nDernière modification le 3 Meu 2022, à 15:25\nKemmoù diwezhañ degaset d'ar bajenn-mañ d'an 3 Meu 2022, da 15:25.


Hor fizierien : piv int ?\nPiv a vez o fiziañ filmoù ennomp ?\nEn tu all da 1 800 den o deus fiziet o dafar e Gwarez Filmoù ar Vro betek-hen, ouzhpenn 50% anezho o deus degaset peadra da sevel darn vras ar font amatour ar brasañ er Frañs, gant 33 000 film ha 1 800 benveg...\nArouezius eus hor c’hevredigezh eo an dud a vez o fiziañ filmoù pe videoioù ennomp : eus tud prevez da dud a‑vicher, kement hag ensavadurioù pe embregerezhioù.\nUn dra zo etre ur mestr-skol, ur glañvdiourez, ur c’hloareg hag un dentourez, ur martolod hag ul lunederez ? Ur film ! Filmaozourien amatour eo an holl dud-se... Filmoù familh, karnedoù beaj, teulfilmoù, filmoù faltazi, pep tra zo mat evito. Gant pep hini anezho e zoare, e deknik, e awen, e vennad hag e atiz pe e sorc’henn. Ha gant pep hini anezho ez eus bet graet ur fiziad ennomp.\nPa gomzer eus sinema amatour e ranker anzav eo c’hoarvezet alies-kaer pa oa ganet o bugel kentañ m’eo deuet ar soñj gant tud zo prenañ ur c’hamera evit ar wech kentañ, met ma kav ar filmaozour amatour plijadur en e zudi nevez e savo goude‑se filmoù all o tennañ eus e vuhez micherel, eus gouelioù e barrez pe darvoudoù e vro. A-drugarez d’ar «c’hleuboù kamera» ez eus bet diskoachet o sorc’henn gant tud zo, ha lod o deus kemeret perzh e kenstrivadegoù, betek dont da vezañ tud a-vicher. Tud all o deus pleustret ar sinema evel amatourien, e-tal ur vuhez micherel all…\nTud all c’hoazh, bet kroget ganto evel amatourien, pe tud bet o studiañ e skolioù sinema, zo deuet da vezañ tud a‑vicher. En o zouez : Emile Gaudu, René Vautier, Jean Kergrist, Olivier Bourbeillon, Bertrand Van Effenterre, Pierre Schoendoerffer, Nicole ha Félix Le Garrec, ha re all c’hoazh.\nPep hini outo en deus ur bed da reiñ deoc’h da welet.\nAn ensavadurioù ivez o deus fiziañs ennomp. Peurliesañ e kavont ganeomp an dud nemeto gouest da reiñ buhez d’o filmoù kozh ha disoñjet a-wechoù zoken. Tiez-kêr evel re Vrest, An Oriant, Pondi, an Naoned da skouer, pe kevredigezhioù evel ar Glenan, an IFREMER, Mirdi Breizh, Ensavadur Pennahelel Frañs-Paul Émile Victor, ha kement zo.\nDeuit d’ober anaoudegezh gant lod eus ar re o deus bet fiziet o dafar pe o filmoù ennomp, ha sellit ouzh an diskouezadeg "30 ans, 30 appareils", pe sellit ouzh an heuliad “Bobines d’amateurs”.


Júu ʼmɨ́ɨ e cacuo fidiée Hebreos 4\n1 Jo̱baꞌ fɨ́ɨˉguɨ́ɨ ꞌnʉ́ꞌˋ, dseaˋ rúꞌˋnaaꞌ, e lajeeˇ e seaˋbɨ fɨˊ quíˉiiꞌ e jmiꞌíngꞌˊnaaꞌ e se̱e̱ˉnaaꞌ cøøngˋ có̱o̱ꞌ˜ Fidiéeˇ, jo̱baꞌ lajeeˇ jo̱ ꞌnéˉ e nijmiñiimˇ dsiˋnaaꞌ e laco̱ꞌ jí̱i̱ꞌ˜ jaangˋ jneaa˜aaꞌ niꞌnángˋnaaꞌ faꞌ e jaˋ niꞌíingꞌ˜naaꞌ e jo̱. 2 Co̱ꞌ nɨcaguiabˊ dseaˋ júuˆ fɨˊ jee˜ jneaa˜aaꞌ quiáꞌˉ jial láangˋ Fidiéeˇ dseaˋ jee˜ jaléꞌˋ dseeˉ quiáꞌrˉ lɨ́ꞌˆ laco̱ꞌ jí̱i̱ꞌ˜ júuˆ e canúuˉ jaléngꞌˋ i̱ dseaˋ i̱ cangɨˊ fɨˊ jee˜ uǿˉ quiʉ̱́ˋ do malɨɨ˜guɨ eáangˊ. Dsʉꞌ jaˋ e ta˜ calɨꞌíingˆ jí̱i̱ꞌ˜ co̱o̱ˋ e jo̱ quiáꞌˉ i̱ dseaˋ íˋ, co̱ꞌ jaˋ jáꞌˉ calɨ́iñˉ e júuˆ e canúurˉ do o̱ꞌguɨ calɨnʉ́ʉꞌr˜ cajo̱. 3 Jo̱ dsʉꞌ jneaa˜guɨ́ɨꞌ, dseaˋ nɨjáꞌˉ lɨ́ɨˋɨɨꞌ júuˆ quiáꞌrˉ, niñíimˋbaaꞌ e nijmiꞌíngꞌˊnaaꞌ e se̱e̱ˉnaaꞌ cøøngˋ có̱o̱ꞌ˜ Fidiéeˇ, jo̱ o̱ꞌ laco̱ꞌ i̱ dseaˋ i̱ éengˋ Fidiéeˇ fɨˊ ni˜ jiˋ quiáꞌrˉ mɨ˜ féꞌrˋ lala:\nJo̱ co̱ꞌ eáamˊ sɨguíinˆn quiáꞌˉ jaléngꞌˋ i̱ dseaˋ i̱ saangˋ dsíiˊ do,\njo̱baꞌ cacuǿˋø júuˆ quiéˉe quiáꞌˉ i̱ dseaˋ do lala, e dseángꞌˉ jaˋ niñíiñˋ e nijmiꞌíñꞌˊ e seeiñˋ cøøngˋ có̱o̱ꞌ˜ jnea˜ laco̱ꞌ ngóoˊ jmɨɨ˜.\nJo̱ cajíngꞌˉ Fidiéeˇ lajo̱ nañiˊ faꞌ cartɨˊ mɨ˜ canaangˋ uiiñ˜ jmɨgüíˋbaꞌ catáiñꞌˊ jaléꞌˋ ta˜ quiáꞌrˉ e cajméerˋ latøøngˉ jmɨgüíˋ. 4 Co̱ꞌ nɨne˜baaꞌ e lajaléꞌˋbaꞌ ninéeˊ guiʉ́ˉ quiáꞌˉ Fidiéeˇ lamɨ˜ uiing˜ lɨ́ꞌˆ laco̱ꞌ la féꞌˋ fɨˊ ni˜ jiˋ quiáꞌrˉ lɨ́ꞌˆ féꞌˋ lala:\nJo̱ lajeeˇ jñʉ́ʉˉ jmɨɨ˜ catóbꞌˊ jaléꞌˋ ta˜ quiáꞌˉ Fidiéeˇ,\njo̱baꞌ cajmiꞌímꞌˊbre mɨ˜ catɨ́ˋ e jmɨɨ˜ guiéˉ do.\n5 Jo̱ lalab cajíngꞌˉguɨ Fidiéeˇ cajo̱ fɨˊ ni˜ jiˋ quiáꞌrˉ cuaiñ˜ quiáꞌˉ jaléngꞌˋ i̱ dseaˋ i̱ cajméeˋ saangˋ dsíiˊ có̱o̱ꞌr˜ do:\nJaˋ niñíingˋ i̱ dseaˋ na e nijmiꞌíñꞌˊ e seeiñˋ cøøngˋ có̱o̱ꞌ˜ jnea˜ laco̱ꞌ ngóoˊ jmɨɨ˜.\n6 Jo̱ jaléngꞌˋ i̱ dseaˋ i̱ canúuˉ lamɨ˜ jéengˊguɨ júuˆ quiáꞌˉ Fidiéeˇ e quiáꞌˉ jial laangˋ dseaˋ jee˜ jaléꞌˋ dseeˉ quiáꞌrˉ, dsʉꞌ jaˋ cangɨ́ɨiñˋ e seeiñˋ cøøngˋ có̱o̱ꞌ˜ Fidiéeˇ, co̱ꞌ saamˋ dsíirˊ cajméerˋ có̱o̱ꞌ˜ dseaˋ do. Dsʉꞌ latɨˊ lana tíiˊbɨ e niꞌíngꞌˋ dseaˋ e jo̱, co̱ꞌ cuøˊbɨ Fidiéeˇ fɨˊ e nijmiꞌíngꞌˊ dseaˋ có̱o̱ꞌr˜. 7 Jo̱ co̱ꞌ lajo̱b lɨ́ɨˊ, jo̱baꞌ Fidiéeˇ nɨcaté̱e̱rˋ co̱o̱ˋguɨ jmɨɨ˜ lɨ˜ líꞌˆ dseaˋ e niꞌíñꞌˋ e seeiñˋ cøøngˋ có̱o̱ꞌ˜ dseaˋ do, jo̱ e jmɨɨ˜ jo̱b lɨ́ɨˊ lana. Co̱ꞌ Fidiéeˇ nɨcasɨ́ꞌrˉ jneaa˜aaꞌ laꞌeáangˊ có̱o̱ꞌ˜ júuˆ quiáꞌrˉ e cajmeꞌˊ dseata˜ Davíꞌˆ fɨˊ ni˜ jiˋ ie˜ lamɨ˜ casúungˉ jmiguiʉˊ ji̱i̱ˋ e cajméeˋ dseaˋ Israel saangˋ dsíirˊ có̱o̱ꞌ˜ Fidiéeˇ:\njo̱baꞌ jaˋ jmooˋnaꞌ saangˋ áaˊnaꞌ có̱o̱ꞌ˜ dseaˋ do.\n8 Co̱ꞌ faco̱ꞌ ꞌlɨɨ˜ yʉ́ʉꞌ˜ Josué cacuøꞌrˊ dseaˋ góorˋ dseaˋ Israel fɨˊ e nijmiꞌíñꞌˊ ie˜ jo̱ lɨ́ꞌˆ laco̱ꞌguɨ cajíngꞌˉ Fidiéeˇ lamɨ˜ jéengˊguɨ e nicuǿꞌˉreiñꞌ, jo̱baꞌ jaˋ eeˋ ta˜ caféꞌˋ Fidiéeˇ e nilɨseaˋ co̱o̱ˋguɨ jmɨɨ˜ e nijmiꞌíngꞌˊ dseaˋ lana faco̱ꞌ lajo̱. 9 Jo̱ co̱ꞌ lajo̱b lɨ́ɨˊ, jo̱baꞌ seaˋbɨ fɨˊ e niñíingˋ i̱ dseaˋ i̱ nɨjáꞌˉ lɨ́ɨngˋ júuˆ quiáꞌˉ Fidiéeˇ e nijmiꞌíñꞌˊ e seeiñˋ cøøngˋ có̱o̱ꞌ˜ dseaˋ do. 10 Co̱ꞌ jaléngꞌˋ dseaˋ i̱ ngɨ́ɨngˋ e nijmiꞌíñꞌˊ e seeiñˋ cøøngˋ có̱o̱ꞌ˜ Fidiéeˇ, jo̱baꞌ nijmiꞌíñꞌˊ e nɨcatáiñꞌˋ jaléꞌˋ e ꞌnéˉ jmérˉ lɨ́ꞌˆ laco̱ꞌguɨ cajmiꞌíngꞌˊ Fidiéeˇ mɨ˜ cangɨ́ˋ e catáiñꞌˊ ta˜ quiáꞌrˉ e cajméerˋ latøøngˉ jmɨgüíˋ. 11 Jo̱baꞌ ꞌnéˉ e nicuǿøꞌ˜bɨ bíˋ yee˜naaꞌ e laco̱ꞌ niñíingˋnaaꞌ e nijmiꞌíngꞌˊnaaꞌ e se̱e̱ˉnaaꞌ cøøngˋ có̱o̱ꞌ˜ Fidiéeˇ e laco̱ꞌ jí̱i̱ꞌ˜ jaangˋ jneaa˜aaꞌ jaˋ nijmóˆooꞌ laco̱ꞌguɨ cajméeˋ i̱ dseaˋ Israel do ie˜ malɨɨ˜guɨ do mɨ˜ jaˋ jáꞌˉ calɨ́iñˉ júuˆ quiáꞌˉ Fidiéeˇ o̱ꞌguɨ calɨnʉ́ʉꞌr˜ e júuˆ quiáꞌˉ dseaˋ do cajo̱.\n12 Co̱ꞌ eáamˊ ꞌgøngꞌˊ júuˆ quiáꞌˉ Fidiéeˇ jo̱guɨ cuøˊ e seengˋ dseaˋ. Jo̱ eáangˊguɨ jloꞌˆ bíˋ quiáꞌˉ jo̱guɨ íingˉguɨ ta˜ cajo̱ laco̱ꞌguɨ co̱o̱ˋ ñisʉ̱ꞌˋ e ꞌméˉ lajɨˋ tú̱ˉ taangˋ, jo̱guɨ cuøˊ e ngángꞌˋ dseaˋ jial laco̱ꞌ catɨ́ɨngˉ e ɨˊ dsíirˊ fɨˊ dsíirˊ jo̱guɨ jial e ɨˊ dsíirˊ có̱o̱ꞌ˜ jmɨguíˋ quiáꞌrˉ; jo̱guɨ cuøˊ e lɨñiˊ dseaˋ su guiʉ́ˉ o̱si jaˋ dseengˋ jaléꞌˋ e ɨˊ dsíirˊ jo̱guɨ su guiʉ́ˉ o̱si jaˋ dseengˋ jaléꞌˋ e iiñ˜ nijmérˉ. 13 Jo̱ jí̱i̱ꞌ˜ co̱o̱ˋ e seaˋ fɨˊ laꞌúngˉ fɨˊ jmɨgüíˋ líˋ ꞌmeáˉ dseaˋ e jaˋ ñiˊ Fidiéeˇ o̱si e jaˋ jǿørˉ é, co̱ꞌ jalébꞌˋ e jmooˉnaaꞌ nɨñirˊ jo̱guɨ nɨjǿørˉ cajo̱, jo̱guɨ dseángꞌˉ fɨˊ quiniˇbre cajo̱ lɨ˜ niꞌɨ́ˉ íꞌˋ røøˋ quíˉiiꞌ mɨ˜ nitɨ́ˉ íꞌˋ lajo̱.\nJesús lɨ́ɨiñˊ jmidseaˋ dseaˋ féngꞌˊ i̱ laniingˉguɨ\n14 Jo̱ co̱ꞌ Jesús dseaˋ lɨ́ɨiñˊ Jó̱o̱ˊ Fidiéeˇ i̱ camɨ́ɨngꞌ˜ do, jo̱guɨ íbˋ cajo̱ i̱ jmidseaˋ dseaˋ féngꞌˊ i̱ laniingˉguɨ do quíˉiiꞌ, jo̱ íbˋ dseaˋ i̱ nɨcangángꞌˉtu̱ fɨˊ ñifɨ́ˉ fɨˊ lɨ˜ guiing˜ Tiquiáꞌrˆ Fidiéeˇ, jo̱baꞌ ꞌnéˉ e té̱e̱ˉnaaꞌ teáˋ fɨˊ guiʉ́ˉ lɨ˜ nɨté̱e̱ˉnaaꞌ e jáꞌˉ lɨ́ɨˋnaaꞌ júuˆ quiáꞌˉ dseaˋ do. 15 Jo̱ i̱ jmidseaˋ dseaˋ féngꞌˊ i̱ laniingˉguɨ quíˉiiꞌ do quɨ́ɨꞌ˜bre jmɨɨ˜ e nilíꞌˋ fɨ́ɨˉ lɨ́ɨiñˉ jneaa˜aaꞌ, dsʉco̱ꞌ nɨñiˊbre jial dseángꞌˉ huɨ́ɨngˊ se̱e̱ˉnaaꞌ fɨˊ jmɨgüíˋ la e jaˋ nitéꞌˉnaaꞌ fɨˊ ni˜ dseeˉ. Co̱ꞌ dseaˋ íˋ cajo̱ cangɨ́ɨmˊbre jee˜ jaléꞌˋ iihuɨ́ɨˊ lajeeˇ cateáaiñˋ fɨˊ jmɨgüíˋ la, lɨfaꞌ írˋ jí̱i̱ꞌ˜ co̱o̱ˋ dseeˉ jaˋ caꞌéerˋ. 16 Jo̱ uíiꞌ˜ e lajo̱b lɨ́ɨˊ, jo̱baꞌ nɨta˜ dsiˋnaaꞌ e nidsiquiéengˇnaaꞌ fɨˊ quiniˇ é̱e̱ˆ lɨ˜ guiing˜ Fidiéeˇ e laco̱ꞌ nilíˋ fɨ́ɨˉ lɨ́ɨiñˉ jneaa˜aaꞌ jo̱guɨ e laco̱ꞌ nijmɨcó̱o̱ꞌr˜ jneaa˜aaꞌ mɨ˜ dseángꞌˉ ꞌnéˉ quíˉiiꞌ lajo̱; dsʉco̱ꞌ i̱ dseaˋ íˋ eáangˊ ꞌneáaiñˋ jneaa˜aaꞌ jo̱guɨ dsíngꞌˉ eáangˊ guiúiñˉ có̱o̱ꞌ˜ jneaa˜aaꞌ cajo̱.


Kit e bourzh war ar c’hanolioù !\nTreuzet eo Breizh eus an eil penn d’egile gant ar c’hanolioù a ra ul liamm etre ar morioù a hed gourenez Vreizh, ha tro a vez da welet a bep seurt lec’hioù kaer en-dro dezho. Pa’z eer hed-ha-hed ganto e vez graet anaoudegezh gant Breizh en ur mod all, kevrinusoc’h. Liesseurted ar vuhez a vez en he bleuñv en hentoù-dour-se hag obererezhioù a-leizh a vez pleustret eno, koulz war an dour ha war ar riblennoù. Ouzhpenn 10 vloaz zo e vez meret an hentoù bageal gant Rannvro Breizh. Kinnig a ra servijoù a galite war ar rouedad-se, deoc’h da dremen ur pennad amzer eus ar c’hentañ warni.\nPrientiñ ho treug\nAr c’hanolioù en ur mod all\nTroioù-bale, kanoe, mont war varc’h, war velo… ouzhpenn bageal ez eo ar c’hanolioù e Breizh lec’hioù a-feson evit ur bern oberoù all. Digarez a vez ganto da lonkañ ur bannac’h avel fresk hag ivez d’anaout lec’hioù kaer a bep seurt e Breizh.\nAnaout ar c’hanolioù en ur mod all\nBuhez a bep seurt hag a-leizh\nLaboused, bronneged bihan, amprevaned, gwez ha plant… Ur glad naturel puilh ha dispar zo a-hed ar c’hanolioù e Breizh. Koulz war an dour pe a-hed an hentoù-halaj e c’hallot sellet a-dost ouzh ur bern spesadoù loened ha plant.\nSellet a-dost ouzh loened ha plant ar c’hanolioù


Diskar Ti Usher - DikHaDak\nDiskar Ti Usher\nAn Hurlink (The Nightmare) gant J.H. Füssli\nSon coeur est un luth supendu;\nSitôt qu'on le touche il résonne. - De Béranger\n(Ul lud a-ispilh eo e galon\nKerkent ha stoket outi e tasson)\nE-pad un devezh digar, teñval ha sioul e diskar ar bloaz, ma oa ar c'houmoul o tivilhañ izel ha mac'hus diouzh an oabl, e oan bet o treuziñ war varc'h, ma-unan-penn, ur c'hontre kañvaouüs-eston; en diwezh, tra ma hirae skeudoù an abardaez, en em gavis a-wel da Di melkonius ar Re Usher. N'ouzon ket petra a c'hoarvezas, met diwar ar sell kentañ a daolis war ar savadur e voe intret ma spered gant un dristidigezh dic'houzañvus. Dic'houzañvus a lavaran, rak an dristidigezh-se ne oa e nep doare skañvaet gant ar santadoù barzhonius, ha dre-se damblijus, a vroud alies ar spered da zegemer betek an teñvalañ skeudennoù eus an doan pe ar spouron. Sellet a ris ouzh ar gwel astennet dirazon -- ouzh an ti e-unan hag ouzh ardremez rik an domani -- ouzh ar mogerioù krignet gant ar pevar amzer -- ouzh ar prenestroù re-bar da boulloù-lagad goullo -- ouzh un toullad bodoù broen -- ouzh un nebeud kefioù gwez gwenn o vreinañ... ha gwasket e voe ma askre gant ur glac'har kriz ha na c'hallan keñveriañ gant nep santad all er bed gwelloc'h eget gant an hini a verk dibenn-huñvre ur ribouler diwar opiom -- e zistro c'hwerv d'ar vuhez pemdeziek, pa wel gant braouac'h ar ouel o tifregañ. Sklaset e oa ma c'halon gant an heug hag an doñjer, ha morzet ma spered gant un enkrez didrec'hus ha na c'hallen ket, gant holl nerzh ma faltazi zoken, treuzneuziañ en un dra uhel ha meur. Petra a oa -- chom a ris a-sav evit soñjal ervat -- petra a oa o stignañ ma nervennoù dirak arvest Ti ar Re Usher? Ur c'hevrin dizisklêrius a-grenn e oa; ha me dic'houest da stourm ouzh ar froudad soñjezonoù dispis a ziruilhe warnon tra ma oan o prederiañ. Setu ma voe ret din tremen gant un displegadenn skort ha diglok: hep mar ebet, a soñjis, ez eus traoù naturel eeun-kenañ hag o devez galloud da skeiñ war hor spered p'en em gavont kenstrollet, met kement prederiadenn war doare ar galloud-se hor c'hasfe buan da stekiñ ouzh bevennoù hor meiz. Moarvat, a soñjis c'hoazh, e vefe trawalc'h renkañ elfennoù an arvest, munudoù an daolenn, en ur mod disheñvel evit kemmañ, pe, marteze, distrujañ levezon drastus ar gwel. Ha lusket gant ar mennozh-se e renis ma marc'h betek briennoù serzh ur stank du ha divoull, astennet lufrus ha difiñv a-dal d'an ti-annez; neuze, gant ur grenienn ankeniusoc'h c'hoazh eget a-raok, e taolis ma selloù d'an traoñ war skeudenn adstummet hag eilpennet ar bodoù broen louet, ar c'hefioù gwez dirañvet hag ar prenestroù heñvel ouzh poulloù-lagad goullo.\nDaoust da gement-se holl e oan mennet da dremen un toullad sizhunioù er maner melkonius-se. E berc'henn, Roderick Usher, a oa bet ur c'heneil mat din en amzer ma yaouankiz; hogen, meur a vloaz a oa aet e-biou abaoe ar wech diwezhañ ma oamp bet en em gavet an eil gant egile. Ul lizher, evelato, am boa bet nevez 'oa digantañ, ha me pell-mat en ur c'horn all eus ar vro; ul lizher ken taer ha ken endalc'hus ma oa sklaer din e ranken mont da reiñ ma-unan ur respont dezhañ. Ar skrid a zouge merkoù anat ur strafuilh bras. Ar skriver a rae anv eus ur c'hleñved-korf en e washañ -- eus ur c'hleñved nervennoù o voustrañ e spered -- hag eus e c'hoant d'am gwelet, me e wellañ keneil, hag e gwirionez e vignon nes nemetañ, gant ar spi e teuje, diwar ar blijadur d'en em gavout ganin, un tamm gwellaenn d'e yec'hed. E zoare da zisplegañ din an holl draoù-se, ha kalz traoù all ouzhpenn -- ar merk eus e lusk-kalon manet war e lizher -- a vire ouzhin da chom en entremar; ha setu ma asantis hep termal d'ar pezh a oa, d'am meno, ur gouviadenn gwall iskis.\nDaoust pegen tost e oamp bet an eil ouzh egile pa oamp krennarded, ne ouien, e gwirionez, nemet nebeut a dra diwar-benn ma c'heneil. E emzalc'h boas a oa bet atav sioul betek re. Gouzout a raen, evelato, e oa eus ur familh kozh-douar, anavezet abaoe ur viken evit he zemz-natur kizidik-meurbet deut war-wel a-hed an amzerioù e meur a oberenn arzel dibar, hag en em zispaket diwezhatoc'h e oberoù a drugarez niverus, sevenet gant kement a largentez hag a sioulder; un temz-natur anataet ivez dre ur garantez divuzul evit ar sonerezh, abalamour marteze da luziadelloù an arz-se kentoc'h eget en abeg d'e gaerderioù digemmesk, aes da verzout. Kel am boa klevet ivez eus un dra heverk: diwar gouenn ar re Usher, ha hi enoret a-holl-viskoazh, ne oa diwanet morse, e nep mare, un eilskourrad padus. E gerioù all, ar familh a-bezh a ziskenne diwar an hevelep lignez, ul lignez bepred eeun, war-bouez un nebeud direizhadennoù a netra atav berrbad. Marteze, a soñjis, ha me o prederiañ war an unvaniezh peurvat etre doare an andred hag anien an dud ha war al levezon a c'hallje an daou dra-se bezañ kemeret an eil war egile a-hed ar c'hantvedoù -- marteze, e oa an diouer a skourradoù kenstur ha, da heul, ar boaz da dreuzkas ouzh-eeun, a dad da vab, an danvez hag an anv hag a oa kiriek d'un heñvelidigezh ken klok etre an dud hag o lec'h-annez, ma oa bet enteuzet anvadur orin an domani en anv espar hag amsteriek: ”Ti Usher”. Un anv hag a dalveze, e spered ar beizanted a rae gantañ, koulz evit ar familh hag evit hec'h annez.\nHen lavaret em eus, gant an amprouadenn un tammig bugelel am boa graet -- gant ar sell am boa taolet e-barzh ar stank -- n'em boa tizhet nemet un dra: donaet e oa bet ar santad iskis a oa krog ennon adal an deroù. Emskiantek e oan eus emled buan ma brizhkredennoù -- perak ne rafen ket gant ar ger-se? -- hag hep mar ebet e oa an emskiant-se end-eeun hag a rae dezhe gounit tachenn buanoc'h c'hoazh. Sed amañ, evel ma ouien abaoe pell amzer, ar reolenn diboell heuliet gant an holl santadoù diwanet diwar ar spont. Marteze, abalamour da se end-eeun, e oa tarzhet em fenn ur mennozh iskis p'am boa tennet ma selloù a-ziwar skeudenn an ti melezouret er stank evit o farañ adarre war an ti e-unan -- ur mennozh ken droch e gwirionez, ma ne ran meneg dioutañ nemet evit diskouez pegen kreñv e oa nerzh ar santadoù a oa o waskañ ma askre. Kement a herr am boa lezet gant ma faltazi ma soñje din, evit gwir, e oa gronnet an ti hag an domani gant un aergelc'h ha na oa o ren nemet en-dro dezhe hag en o ardremez -- un aergelc'h ha na denne ket da aer an oabl, savet ma oa eus ar gwez o vreinañ, eus ar mogerioù louet hag eus ar stank sioul -- un aezhenn flaerius ha hud, divoull, lizidour, displann, liv ar plom warni.\nHejañ a ris diwar ma spered ar pezh na c'halle bezañ nemet un huñvre hag e stagis da sellet pishoc'h ouzh arvez gwirion ar savadur. Perzh pennañ an ti a seblante bezañ e zoare diamzeret a-grenn. Bras e oa bet reuz an amzer war al livioù, diverket-holl a-hed ar c'hantvedoù. Louedennoù munut, strewet war ar mogerioù, a yae d'ober ur wiadenn fin ha rikamanet, istribilhet ouzh rizenn an doenn. Kement-se, evelato, ne oa ket sin eus un distruj divuzul. Mogerenn ebet ne oa diskaret hag un dislavar iskis a oa etre stuz kempouez ar savadur dre vras ha stad fall pep hini eus e vein o vont e bruzun. Meur a dra en daolenn a rae din soñjal e fals-anterinded ar c'hoadajoù kozh lezet da vreinañ e-pad bloavezhioù hir en ur c'hav dizarempred, gwaskedet diouzh aer an diavaez. Koulskoude, war-bouez ar merkoù-se eus un dismantr oc'h en em astenn, ne seblante ket ar savadur bezañ en arvar da gouezhañ en e boull. Marteze, gant lagad lemm un den aketus, e vije bet diskoachet, war talbenn an ti, ur frailh moan, a-boan merzus, hag a rae e hent a-gammigelloù eus an doenn betek an traoñ, a-raok mont d'en em goll e doureier dic'hras ar stank.\nAn traoù-se a verzis en ur gerzhet a-hed ar chaoser berr a gase d'an ti. Eno e voe kemeret ma marc'h gant ur mevel, hag ez is tre, dindan bolzioù gotek ar raksal. Ul lakez, prim ha didrouz e gammedoù, am c'hasas dilavar, dre meur a drepas teñval ha luziet, betek kambr-studi e vestr. Gant un darn vras eus ar pezh a welis war ma hent e voe kreñvaet c'hoazh -- n'ouzon ket penaos -- ar santadoù dispis am eus meneget a-raok. Anaout mat a raen an traoù en-dro din, kinkladurioù ar seloù, ar pallennoù-moger teñval, ar plañchodoù liv du-ebena hag an arouezioù-trec'h stultennus a stirlinke gant stroñs ma c'hammedoù pa skaren e-biou dezhe. Met daoust pegen boas e oan ouzh traoù a-seurt-se abaoe amzer ma bugeleaj, e voen souezhet-bras o verzout pegen divoas e oa ar soñjezonoù iskis lakaet da gellidañ em spered gant skeudennoù boutin. En unan eus ar skalieroù e tegouezhis gant mezeg an tiegezh. Neuz e zremm, a gavas din, a oa ganas ha daoubennet war un dro. Tremen a reas e-biou din, mall warnañ, hag e pellaas. Neuze e tigoras ar mevel un nor ha ma ambroug a reas betek e vestr.\nAr gambr m'en em gavis enni a oa ec'hon hag uhel-kenañ. Ar prenestroù hir, strizh ha gwareget, a oa ken pell diouzh ar plañchod e koad derv du ma ne c'halle den o zizhout. Gant ur sklêrijenn ruz-mouk hag a sile he bannoù gwan a-dreuz ar gwer treilheriset, e c'halled merzout fraezh a-walc'h ar pep brasañ eus an traoù tro-war-dro; met aner e vije bet klask tizhout gant al lagad kornioù pellañ ar gambr pe kleuzennoù ar sel bolzek ha kizellet. Goloet e oa ar mogerioù gant pallennoù teñval ha leuniet ar gambr gant arrebeuri stambouc'hus, digoñfort, diamzeret hag e stad fall. Un niver bras a levrioù hag a vinvioù-seniñ a oa strewet amañ hag ahont, met kement-se ne zegase tamm buhez ebet en daolenn. Santout a raen e oan oc'h alaniñ un aer karget a c'hlac'har. Ur velkoni c'hwerv, don ha diremed a oa o plavañ en aer hag o veuziñ pep tra.\nPa zeuis tre, e savas Usher diwar ar gourvezvank ma oa bet astennet warnañ a-hed e gorf. Un degemer tomm ha birvidik a reas din, gant un hegarated c'hwezhet hag a denne -- se a voe ma c'hentañ soñj -- da orbiderezh ur mondian enoeet o plegañ d'ar red. Met trawalc'h e voe din teurel ur sell war e zremm evit bezañ asur en doa komzet a wir galon. Azezañ a rejomp, hag e-pad ur predig, tra ma vane-eñ dilavar, e chomis da arvestiñ outañ, rannet ma c'halon etre an druez hag an euzh. Biskoazh den, a-dra-sur, ne oa bet kemmet en un doare ken spontus hag e ken berr amzer ha Roderick Usher! Diaes-kenañ e oa din adkavout, er brizhden a welen bremañ dirazon, keneil ma amzer grennard. Ha koulskoude, a-viskoazh e oa bet heverk e zremm, warni liv ar marv hag enni daoulagad bras ha boull o virviñ gant ur sked dibar; diweuz moan ha disliv, o tresañ ur grommenn kaer-dreist; ur fri, dezhañ un drolinenn hebreat mistr, met gant fronelloù ledan, divoas a-walc'h e seurt patromoù; ur groñj stummet-brav o tiskuliañ, dre e neuz kompez, un diouer a nerzh-kalon; blev flouroc'h ha finoc'h eget blev-kevnid. An tresoù-se, ha ledander divoas e benn a-us d'e zaouividig, a roe dezhañ un enebañs ha na oa ket aes koll ar soñj anezhi. Bremañ, avat, e oa deut ur c'hemm ken bras e perzhioù espar ha war neuz boas an dremm-se, m'am boa bec'h oc'h anavezout an den ma oan o komz gantañ. Sebezet, ha spontet zoken, e voen dreist-holl gant al liv gwenn-distronk a oa bremañ gant e groc'hen hag al lufr burzhudus a oa deut en e zaoulagad. E vlev flour, lezet da greskiñ diskempenn, a yae d'ober ur wiadenn wennig o nijellat, kentoc'h eget o kouezhañ, a bep tu d'e zremm en ur rouestlad arabeskennoù ha na c'hallen, kaer am boa ober, liammañ em spered ouzh nep patrom denel.\nSkoet e oan bet da gentañ gant doareoù digempoell ha digendalc'h ma mignon, met buan e verzis e oa e emzalc'h frouezh un aridennad strivadennoù gwan hag aner evit trec'hiñ war e durmud diabarzh, war e nervennoù o vreskenn. Eus un dra evel-se, avat, e oan engortoz. Prientet e oa bet ma spered koulz gant e lizher ha gant an eñvorennoù a zalc'hen eus perzhioù ar bugel ma oa bet; hag ivez gant kement am boa gallet dezren diouzh e neuz-korf hag e demz-spered. E zoareoù-ober a oa tro-ha-tro prim ha lizidour. E vouezh a dremene buan eus ton daskrenus an entremar (pa seblante speredoù ar vuhez bezañ beuzet en ankounac'h) d'un ton nerzhus ha fraezh -- d'un doare-komz sonn, fetis, gorrek, gant un dasson kleuz, -- d'un distagadur kraoñennek ha pounner, kempouezet ha treuzskeuliataet, heñvel ouzh distilh ur mezvier touet, pe hini ul lonker opiom dibare, e barr uhelañ ar birvilh.\nEvel-se e komzas din eus pal ma gweladenn, eus e c'hoant bras d'am gwelet hag eus ar frealz a c'hortoze diganin. Dre an hir e tisplegas din petra oa, d'e veno, natur e gleñved. Taget e oa, emezañ, gant un droug diwar hêrezh, un droug ha n'en doa ket nemeur a fiziañs da gavout ur remed dezhañ -- ur c'hleñved-nervennoù, a ouzhpennas diouzhtu, ha na zalc'hje ket pell d'ober e reuz. En em ziskuliañ a rae an droug dre un heuliad santadennoù dreistnatur. Darn anezhe, tra ma oa ouzh o displegañ din dre ar munud, a sachas ma evezh hag am sebezas. Met marteze e oa ar gerioù dibabet gantañ ha, dre vras, e zoare da zibunañ e zanevell hag a reas warnon ur seurt efed. Heskinet e veze gant lemmded kleñvedek e skiantoù; ne c'houzañve nemet an disaourañ boued ha ne c'halle dougen nemet dilhad graet gant danvezioù azas; mouget e veze gant c'hwezh an holl vleunioù; merzheriet e veze e zaoulagad gant an disterañ sklêrijenn; ha ne oa nemet un nebeud tonioù, anezhe re ar binvioù-seniñ dre gerdin, ha n'hen lakaent ket da euzhiñ. E welet a ris dalc'het start, evel ur sklav, gant ur meni spouron direizh. Mervel a rin, emezañ, mervel a rankan gant ar follentez vantrus-se. Evel-se eo ez in da goll ha n'eo ket mod all. Aon am eus rak an darvoudoù da zont, spontet on, n'eo ket gante o-unan met gant o heuliadoù. Skrijañ a ran pa soñjan e c'hall n'eus forzh pe zarvoudig, an hini boutinañ zoken, kreskiñ strafuilh dic'houzañvus ma ene. E gwirionez, ne euzhan ket ouzh an dañjer, nemet ouzh e efed rik: ar spouron. Er stad a drefu m'emaon enni, er stad truezus-mañ e tiawelan un amzer, hag a zeuio abred pe ziwezhat, ma vo ret din lezel ma buhez ha ma foell da vont diganin, kollet an eil hag egile en ur stourm a-enep un tasmant braouac'hus anvet AON.\nDont a ris ivez da anavezout, tamm-ha-tamm, diwar drailhennoù kaozioù distroellet, ur perzh dibar all eus e stad-spered. Touellet e oa gant brizhkredennoù a-zivout an ti ma rae e annez ennañ ha n'en doa ket kredet kuitaat abaoe meur a vloaz -- a-zivout ul levezon ma sante enni un nerzh hag a zeskrivas din gant termenoù re amsklaer evit ma c'hallfen addisplegañ e zanevell -- ul levezon kemeret, hervezañ, war e spered dre un hir a verzherinti gant dibarderioù 'zo e stuz hag e aoz maner e familh; ur reuz bet degaset en e vuhezegezh, bep a nebeut, gant ar mogerioù hag an touribelloù louet, ar stank divoull o tameuc'hañ ar gwel a-bezh.\nAnzav a rae koulskoude, gant diegi avat, e c'halle un dra all, eeunoc'h ha kalz aesoc'h da veizañ, bezañ kiriek d'e velkoni espar, hag e c'halle darn eus e boanioù bezañ lakaet war gont ur c'hleñved kriz ha hirbadus, un droug hag a oa o tistrujañ ur c'hoar karet-dreist gantañ, he c'heneilez nemeti abaoe meur a vloavezh, an hini ziwezhañ hag an hini hepken a oa kar dezhañ war an tamm douar-mañ. Hi marv, a lavaras gant ur c'hwervoni ha na c'hallin biken ankounaat, e vije-eñ (beuzet en dizesper ha bresk evel ma oa) an hini diwezhañ eus gouenn gozh ar Re Usher. Tra ma komze, e welis lady Madeline, evel ma veze graet diouti, o treuziñ goustadik ul lodenn bell eus ar gambr hag o vont kuit hep bezañ taolet pled ouzhin. Sellet a ris outi, sebezet-mik ha spontet war un dro, dic'houest a-grenn da zisplegañ petra a c'hoarie ganin. Santout a raen ar sebez o waskañ ma c'halon tra ma heulie ma lagad he c'hammedoù o pellaat. Pa serras erfin an nor war he lerc'h e klaskis, dre anien ha gant herr, parañ ma selloù war enebañs he breur -- met skoachet en doa e zremm en e zaouarn ha ne welis nemet gwennder divoutin-kenañ e vizied askornek hag an daeroù berv o tiverañ puilh etreze.\nE-pad pell amzer e oa bet dicheket skiant ar vezeien gant kleñved lady Madeline. Un doare digasted dalc'hus, he c'horf o tizeriañ tamm-ha-tamm, fallaennoù berrbad met stank ha peuzheñvel ouzh barradoù kousked-foll. Setu an deskrivadur iskis a veze graet eus he c'hleñved. Betek neuze he doa harzet start ouzh gwask an droug ha n'he doa ket asantet chom war he gwele; met war fin an abardaevezh kentañ a dremenis en ti, e plegas (evel ma voe kontet din e-pad an noz gant he breur strafuilhet-holl) da nerzh brevus an distrujer; kompren a ris e vije an damwel am boa bet diouti, sur a-walc'h, an hini diwezhañ, ha n'em bije ket tro da adwelet lady Madeline, da vihanañ keit ha ma vije bev.\nEn deizioù war-lerc'h, ne voe ket graet anv diouti, na gant Usher na ganin, hag e-pad an amzer-se e ris diouzh ma gwellañ evit skañvaat melkoni ma mignon. Livañ ha lenn a raemp a-gevret; pe selaou a raen-me, evel dre un huñvre, ar primaozadennoù diroll savet gantañ war e c'hitar lavariant. A-feur ma teuemp da vezañ nesoc'h-nesañ an eil ouzh egile e c'hallis furchal donoc'h-donañ e plegoù kuzhetañ e ene, hag e veizis, gant kalz a c'hwervoni, pegen aner e oa klask sederaat ur spered ma oa ennañ, evel ur perzh dibar dezhañ, un deñvalijenn o skuilhañ ur froudad diastal a dristidigezh war gement tra a zo er bed speredel hag er bed danvezel.\nSoñj a zalc'hin da viken eus an eurvezhioù meurdezus a dremenis evel-se, penn-ouzh-penn gant mestr Ti Usher. Met aner e vefe din klask deskrivañ doare ar studioù pe ar c'hefridioù a vezen sachet, pe heñchet gantañ war-du enne. Ur vennozhelezh virvidik ha dreistmuzul a daole war pep tra ul lufr enkrezus. Tonioù ar c'hlemmganoù hir savet gantañ war ar prim a zassono atav em divskouarn. E-touez meur a dra all e kounan gant glac'har un ton iskis, anezhañ un aozadur distreset ha frankaet eus ton digunvez Valsenn diwezhañ Weber1 . Eus al livadurioù, ma embrege warne e faltazi gemplezh hag a zeue da wiskañ bep a nebeut un neuz dispis, un neuz hag am lakae da skrijañ seul washoc'h ma ne ouien ket perak e skrijen -- eus al livadurioù-se (ken buhezek evidon ma chom c'hoazh ar skeudenn anezhe em eñvor) e vefe aner din klask reiñ muioc'h da anaout eget an nebeud a dra a c'hall bezañ displeget gant gerioù skrivet. Gant an doare eeun-kenañ ha diglink a-grenn a roe d'e dresadennoù, e ouie dihuniñ ha sachañ an evezh. Ma'z eus bet biskoazh un den marvel gouest da livañ ur mennozh, e oa an den-se Roderick Usher. Evidon-me da vihanañ -- er blegenn m'en em gaven enni -- e save eus an tresadennoù difetis-rik a ouie an den hurennek teurel war e lien, un aergelc'h a spouron dic'houzañvus, ur spouron n'em boa merzet biskoazh skeud ebet dioutañ dirak huñvreadennoù Fuseli2 , hag int skedus moarvat, met re fetis koulskoude.\nUnan eus taolennoù stultennus ma mignon, unan ha na oa ket ken kreñv enni spered an difetis, a c'hallan deskrivañ, pe kentoc'h damskeudenniñ gant gerioù. Un daolenn vihan e oa, o tiskouez diabarzh ur c'hav pe ur riboul dindanzouar skouergornek ha hir-meurbet gant mogerioù izel, lenkr, gwenn, hep na troc'h na kinkladur. Un nebeud elfennoù en e dresadenn a roe sklaer a-walc'h da intent e oa lec'hiet ar riboul divent-se don-bras dindan gorre an douar. Ne oa da welet, e nep lec'h, na digor, na flammerenn, na mammenn all a sklêrijenn; ha koulskoude e tic'hlanne dre holl ul lanvad a vannoù splann hag a veuze pep tra en ur sked estrenvanus hag amzere.\nMeneg am eus graet eus kizidigezh kleñvedek e skouarn hag a rae d'ar paourkaezh reuzeudig argarzhiñ ar sonerezh, war-bouez tonioù 'zo tennet eus binvioù dre gerdin. Pennabeg da zibarelezh varzhus e abadennoù oa marteze an harzoù krenn en doa savet en-dro dezhañ evit kengreizañ e strivoù war ar gitar hepken. Met evit an aezoni vervus a veze santet en e brimaozadennoù e oa disheñvel. E ijinadennoù faltazius a seblante bezañ, ha bez' e oant ivez, koulz e-keñver sonerezh hag e-keñver pozioù (alies e kenwee, en e c'hoariadennoù, gwerzennoù savet gantañ war an tomm), frouezh un emsoñj, un emzastum speredel start eus ar seurt na vez anavezet, evel m'em eus lavaret, nemet gant un den e barr uhelañ ur birvilh amnaturel. Eus pozioù unan eus e werzioù em eus dalc'het soñj mat. Seul greñvoc'h e oa bet ar from am boa santet ouzh o c'hlevet, ma kave din em boa merzet, evit ar wech kentañ, e ster don ha kevrinel ar werz, e oa Usher emskiantek-holl eus stad arvarus e boell dibar o vrañsellat war e dron. Ar werz, anvet ”Ar Palez Tasmantet”, a sone, war-bouez nebeut-tre, evel-henn:\nEr c'hlasañ eus hon traoniennoù,\nGant aeled vat darempredet,\nSerzh ha sonn dindan an Neñvoù,\nUr palez lorc'hus oa savet.\nEno e oa gwechall e blas,\nE domani mestr ar Preder!\nBiskoazh Serafin ne daolas\nSkeud e askell war goulz kaerder.\nBannieloù flamm, aourneudennet,\n'Us d'e doenn a wagenne\n(En un amzer kozh-tremenet\nE c'hoarveze an holl draoù-se).\nHa gant kement aezhenn hedro\nA c'hoarïe laouen ha c'hwek,\nEus glasvez fuilh ar voger-dro\nE save frondoù askellek.\nGwechall en draonienn evurus\nE spurmante an tremeniad,\nDre zaou brenestr boull ha lufrus,\nMentet gant ul lud toniet-mat,\nKoroll skañv speredoù mibin,\nHa war e dron e-kreiz e lez,\nEr pompadoù dleet d'ur brenin,\nE weled mestr ar rouantelezh.\nWar an nor skedus e lintre\nPerlez hag ruzvein mesk-ha-mesk\nHa dizehan e tiflistre,\nEvel eus un andon dihesk,\nHeklev heson mouezhioù marzhus\nO kanmeuliñ gant levenez,\nSkiant vras o roue klodus\nHag o tougen bri d'e furnez.\nDarvoudoù kriz ha didrugar\nA zirollas war ar roue\n(Pebezh enkrez, pebezh glac'har\nNe welo mui skleur ar beure!)\nHag eus ar brud bleunius ha splann\nA rede kent en-dro d'e gêr\nNe van nemet un eñvor gwan\nDamziverket gant an amzer.\nAr beajour bremañ a wel,\nE gouloù ruz ar prenestri,\nJestraouerezh stummoù ramzel\nE disoniezh ur ganiri;\nHa dreist treuzoù an nor disked,\nEvel ur froud hakr ha diharz,\nUn engroez euzhus a zired\nEn ur c'hoarzhin -- hep ur minc'hoarzh.\nSoñj mat am eus, e oamp bet sachet, gant an arguzennoù diwanet diwar ar werz-mañ, en ur froudad prederiadennoù hag a roas tro da Usher da ezteurel ur mennozh hag a fell din menegiñ amañ, n'eo ket abalamour ma vefe nevez (reoù all o deus soñjet evel-se) met abalamour d'an aheurterezh a ziskoueze pa zifenne e savboent. Ar mennozh-se a oa, dre vras, ur gredenn a-zivout kizidigezh ar plant. En e faltazi diroll, avat, e oa deut ar meizad-se da vezañ kalz hardishoc'h, ha d'en em astenn, e degouezhioù zo, war ar bed anorganek. Mankout a ra din ar gerioù evit displegañ pegen kreñv ha pegen don e oa e gredenn. Ur gredenn hag a oa stag (evel m'am eus lavaret c'hoazh) ouzh mein louet ti-annez e hendadoù. Amañ, war e veno, e veze kavet an endro rekis evit lakaat ur seurt kizidigezh da ziwanañ, un endro krouet gant doare ar mañsonerezh -- gant an doare ma oa renket ar vein ha strewet warne al louedennoù niverus, hag ivez gant renkadur ar gwez dirañvet a c'hronne an ti -- dreist-holl, avat, gant padelezh didroc'h an arvest ha gant ar skeudenn anezhañ melezouret e doureier sioul ar stank. Ur brouenn -- ar brouenn eus ar gizidigezh-se -- a c'halle bezañ gwelet (skrijañ a ris o klevet e gomzoù) e fetisadur goustad met anat un aergelc'h o sevel eus an doureier hag eus ar mogerioù. An disoc'h, a ouzhpenne Usher, en em ziskoueze el levezon sioul, ha koulskoude trubuilhus ha spontus, ma oa bet turgnet ganti tonkadur e familh e-pad kantvedoù hag he doa graet dioutañ an hini a welen bremañ -- an hini e oa deut da vezañ. War seurt mennozhioù n'eus ket ezhomm da astenn ar gaoz, ha ne lavarin ket hiroc'h.\nHol levrioù - al levrioù a leunie, abaoe bloavezhioù, ul lodenn vat eus buhez speredel ar c'hlañvour - a glote rik, evel ma c'haller soñjal, gant doare e faltaziennoù. Prederiañ a raemp asambles war oberennoù evel Vert-Vert et Chartreuse gant Gresset; Belfagor gant Machiavelli; Paradoz hag Ifern3 gant Swedenborg; Beaj dindanzouar Nikolaz Klimm4 gant Hoberg; skridoù diwar-benn al lennerezh planedennoù gant Robert Flud, Jean d'Indagine ha De la Chambre; Ar veaj war-du an dremmwel5 gant Tieck; ha Keoded an Heol6 gant Campanella. Unan eus e levrioù karetañ a oa un embannadur bihan, en-eizh, eus an Directorium Inquisitorum7 skrivet gant an dominikan Eymeric de Gironne; hag en oberenn Pomponius Mela8 e kave Usher arroudennoù diwar-benn Satired hag Egipaned kozh Afrika hag a rae dezhañ chom da rambreal e-pad eurvezhioù. E vrasañ dudi, avat, a gave o studiañ ul levr ral-meurbet hag iskis, moullet en-pevar gotek -- levr un iliz ankounaet -- Vigilae Mortuorum secundum Chorum Ecclesiae Maguntinae9 .\nN'em boa ket paouezet da valañ soñjoù diwar-benn al liderezh digunvez deskrivet el levr diwezhañ hag el levezon kemeret sur a-walc'h gantañ war spered an den hurennek, pa lavaras Usher din, un abardaevezh, goude bezañ kemennet trumm din ne oa ket ken Lady Madeline e-touez ar re vev, en doa divizet mirout he c'horf e-pad pemzekteiz (da c'hortoz ma vije sebeliet da vat) en unan eus ar c'havioù niverus kleuziet dindan mogerioù pennañ ar savadur. An abegoù roet gantañ evit displegañ un doare-ober ken digustum a oa diaes da zizarbenn hag e kavas din n'em boa ket gwir da arguzenniñ. Evel ma tisplegas din, e oa deut ar soñj-se dezhañ, eñ breur an hini varv, abalamour da zoare divoutin he c'hleñved, da c'hoant-imbourc'hiñ hegasus hag amzere he medisined, hag ivez dre m'en em gave bez ar familh pell diouzh an ti, en ul lec'h dic'houdor. E gwirionez, pa adwelis em spered neuz teñval an den am boa kejet gantañ er skalier en deiz ma oan erruet en ti, ne zeuas ket c'hoant din da enebiñ ouzh ar pezh a oa d'am meno diarbennoù gwall zinoaz, hag e nep doare direizh.\nWar c'houlenn Usher e rois skoazell dezhañ da brientiñ pep tra evit ar sebeliadur kentañ. Ur wech archedet, e voe douget ar c'horf ganimp hon-daou d'e ziskuizhlec'h. Ar c'hav ma voe lakaet ennañ (hag a oa chomet kloz ken pell amzer ma oa diaes dimp gwelet sklaer gant hor flammerennoù hanter-vouget en aergelc'h gwaskus) a oa bihan, gleborek, hep digor ebet war sklêrijenn an deiz. Sanket e oa don en douar, dres dindan rann ar savadur ma oa enni ma c'hambr-gousket. Evit doare en doa talvezet, en amzerioù kozh-kozh, da doull-bac'h dindanzouar ha goude da sanailh evit gorren poultr ha danvezioù loskus all, rak un darn eus al leur, hag ivez diabarzh ar riboul hir a gase di, a oa goloet pizh gant kouevr. An nor, en houarn fetis, a oa bet gwarezet en hevelep doare. Ha pa droe war he mudurunoù gant he fouez divent e veze klevet ur wigouradenn skiltr-eston.\nGoude bezañ staliet hor samm kañvaouüs war ur varvskaon e-kreiz al lec'h euzhus-se, e lakajomp golo an arched, ha na oa ket biñset c'hoazh, da riklañ un disterig evit sellet ouzh dremm an hini varv. Da gentañ holl e voe sachet ma evezh gant an heñvelder sebezus etre ar breur hag ar c'hoar. Marteze e tivinas Usher ma soñjoù rak balbouzat a reas un nebeud komzoù hag a roas din da c'houzout e oant bet, an hini varv hag eñ, gevell ha gevellez, a-viskoazh douget an eil d'egile gant ul lusk hogos digomprenus. Ne voemp ket pell, avat, a-raok distagañ hor selloù diouzh an hini varv, divarrek ma oamp da sellet outi hep skrijañ. Diouzh giz an holl gleñvedoù aroueziet gant barradoù terzhienn-gousked, an droug ma oa bet sammet lady Madeline gantañ e-kreiz he yaouankiz en doa merket, evel dre fent, he divjod hag he bruched gant ur ruzder gwan, ha lakaet da barañ war he diweuz un asez mousc'hoarzh disfizius ha skuizh, fromus da welet war un dremm divuhez. Adlakaat ha biñsañ a rejomp ar golo war an arched, ha goude bezañ prennet an nor houarn, e savjomp gant poan da solieroù uhelañ an ti hag a oa, tost da vat, ken ankenius-all.\nNeuze, goude un nebeud devezhioù leun a c'hwervoni hag a c'hlac'har, e teuas ur c'hemm heverk e sinoù diavaez kleñved-spered ma mignon. Roud ebet ken eus e voazioù kozh. Dilezet pe disoñjet e veze gantañ e gefridioù boas. Mont ha dont a rae eus an eil kambr d'eben, a gammedoù prim, dizingal, hep pal ebet. Liv gwenn e zremm a oa marteze skrijusoc'h c'hoazh -- met lufr e lagad a oa steuziet da vat. Ne gleven ket ken an ton raouliet a veze a-wechoù en e vouezh un amzer 'oa; ha merket e veze ordinal e zistagadur gant un ton-mouezh krenus, evel pa vije bet taget gant ur spouron divent. Gwechoù 'zo, evit gwir, e hañvale din bezañ o treiñ-distreiñ en e spered strafuilhet ur c'hevrin pounner ha n'en doa ket kalon a-walc'h da ziskuliañ. Met gwechoù all e oan rediet da lakaat kement-se holl war gont froudennoù dizisklêrius ar follentez, rak e welet a raen o parañ selloù goullo dirazañ e-pad eurvezhioù, doare dezhañ da vezañ dalc'hmat war evezh, evel o selaou un trouz bennak ha na oa anezhañ nemet en e faltazi. N'eo ket souezh ma teuas e stuz fall d'am spouroniñ -- ha d'am c'hontammiñ. Santout a raen oc'h en em silañ ennon, goustad-goustad met dibaouez, levezon iskis e vrizhkredennoù sebezus ha fromus.\nUr wech dreist-holl, ha me aet da gousket diwezhat a-walc'h er seizhvet pe eizhvet nozvezh goude ma oa bet lakaet Lady Madeline er c'hav-bez, e verzis galloud ar seurt santadoù. Ne dostae ket ar c'housked ouzh ma gwele -- hag an eurvezhioù a yae e-biou. Strivañ a raen da sioulaat an trefu a oa krog ennon. Sed ma klaskis krediñ e oa diwanet ar santadoù-se, pe da vihanañ ur c'halz eus ar pezh a santen, diwar levezon saouzanus an arrebeuri kañvaouüs -- ar pallennoù-moger teñval ha pilhennek o wagenniñ gwech ha tro dindan c'hwezh ur barr-arnev e gor, hag o sarac'hiñ klemmus en-dro da ginkladurioù ar gwele. Met difrouezh e chomas ma strivoù. Ur spouron didrec'hus en em silas tamm-ha-tamm ennon hag a-benn ar fin e santis un hurlink, un anken diabeg o pouezañ war ma askre. Gant un tenn-alan kreñv e poagnis d'hen argas, e sonnis ma c'horf war ar pluegoù hag e taolis selloù lemm e-kreiz teñvalijenn don ar gambr, ma skouarn war evezh -- n'ouzon ket perak, nemet e oan poulzet gant ma anien -- evit selaou an trouzioù izel ha dispis a zeue a-frapadoù hir, ne ouien ket eus pelec'h, pa sioulae ar gorventenn. Flastret gant ur braouac'h divent, dizisklêrius ha dic'houzañvus, e wiskis ma dilhad prim-ha-prim (rak santout a raen ne zeuje ket ar c'housked din e-pad an noz-se) hag e klaskis en em dennañ eus ar stad truezus ma oan kouezhet enni, en ur vonedoneañ a gammedoù herrek dre ar gambr.\nUn nebeud troiadennoù hepken am boa graet en doare-se pa voe sachet ma evezh gant trouz ur c'herzhed skañv war ur skalier tostik ouzh ma c'hambr. Gouzout a ris diouzhtu e oa pazioù Usher. Nebeut goude e skoas dousik ouzh ma dor hag ez antreas, ur gleuzeur gantañ en e zorn. Distronket-holl e oa evel kustum, liv ar marv en e gerc'henn -- met ouzhpenn-se e pare en e zaoulagad skleur ur c'hoarzh foll -- ur meni histeriezh voustret a oa en e emzalc'h. Spontet e voen gant e neuz -- met pep tra oa gwelloc'h eget an digeñvez am boa gouzañvet ken hir amzer hag un disamm e voe din zoken e welet em c'hichen.\n”N'ez peus ket gwelet?” emezañ trumm, goude bezañ sellet sioul en-dro dezhañ e-pad ul lajad - ”n'ez peus ket gwelet? -- Sell 'ta hag e weli !” En ur lavaret se ha goude bezañ mouchet gant evezh e gleuzeur, e hastas buan war-du unan eus ar prenestroù hag hen digeriñ a reas frank d'ar gorventenn.\nAr fourrad avel diroll a c'hwezhas er gambr a zibradas tost da vat hon treid a-ziwar al leur. Un nozvezh arnev brav-spontus e oa e gwirionez, un nozvezh dibar, leun a vraouac'h hag a gened. Ur c'horvent en doa, evit doare, dastumet e nerzh en hon trowardroioù, rak an avel a cheñche roud alies hag a-daol-krenn; ha kaer o doa ar c'houmoul bezañ stank-eston (ha ken izel ma seblantent pouezañ war douribelloù ar c'hastell), e welemp mat koulskoude gant pebezh herr buhezek e tinijent eus a bep tu, an eil re davet ar re all, hep morse steuziañ er pellder. O stankter eston, a lavaran, ne oa ket evit mirout ouzhimp da welet an dra-se -- padal ne zeue skleurenn ebet na gant al loar na gant ar stered ha ne oa ket an disterañ luc'hedenn o sklaeriañ. Met gwiskadoù-traoñ ar melloù tolzennadoù koumoul fiñv-difiñv, koulz ha kement tra en em gave tro-dro dimp, a oa o flamminañ e sklêrijenn dreistnaturel an aezhennoù brizhlugernus hag hewel-mat a oa o sevel hag o plavañ en aer en ur gelc'hiañ ar maner evel en ul liñsel.\n”Nann, ne zleez ket -- arabat eo dit gwelet se! a lavaris en ur skrijañ tra ma sachen Usher, gant nerzh ha douster war un dro, diouzh ar prenestr betek ur gador. ”Ar gweledigezhioù-se hag a lak kement a strafuilh ennout, n'eus anezhe nemet anadennoù tredanel boutin a-walc'h -- pe, marteze, emañ o orin euzhus en aezhennoù flaerius ar stank. Klozomp ar prenestr; yen-sklas eo an aer ha noazus d'az yec'hed. Setu amañ unan eus da romantoù muiañ-karet. Me a lenno, ha te a selaouo; -- hag e-giz-se e tremenimp an nozvezh spontus-mañ en ur ser.”\nAl levr kozh am boa kemeret oa ”The Mad Trist” gant Sir Lancelot Canning10 . Met n'eo ket hep un tamm fent tristik em boa hen lakaet e renk romantoù muiañ-karet Usher, rak er flaperezh diampart ha diijin a oa ennañ, ne oa ket kalz a dra hag a glote gant speredegezh uhel ma mignon. 'Forzh penaos, hennezh oa al levr nemetañ a gavis raktal war-hed ma brec'h; ha magañ a raen ar spi displann e c'hallfe bezañ skañvaet an trefu a zistrelle an den klañvidik (seurt direzhderioù a gaver e-leizh en istor ar c'hleñvedoù spered) dres gant follentez divuzul ar sorc'hennoù a oan e-sell da lenn dezhañ. Hag evit gwir, da varn diouzh an neuz hoalet ha dedennet-bras a oa warnañ tra ma oa o selaou, pe oc'h ober van da selaou, dibun an danevell, em bije bet abeg d'en em veuliñ evit ar berzh am boa graet gant ma mennad.\nErru e oan gant ar pennad anavezetañ eus al levr, an hini a gont penaos Ethelred, penndudenn an ”Trist”, goude bezañ klasket en aner, gant doareoù seven, kaout digor e log an ermit, en em laka neuze da vont e-barzh dre nerzh. Amañ da heul e vo degaset soñj eus komzoù an daneveller:\n”Hag Ethelred, anezhañ un den kalonek-meurbet dre natur, ha d'an ampoent nerzhus-kenañ dre efed ar gwin a oa o paouez evañ, ne c'hortozas ket pelloc'h evit arguziñ gant an ermit hag a oa ur spered aheurtet ha gwidal a zen; met o santout ar glav o kouezhañ war e chouk ha gant aon da vezañ tapet er gorventenn war-nes tarzhañ, e savas raktal e horzh, hag a-daolioù kreñv e frailhas buan plankennoù an nor evit tremen e zorn houarn-vaneget dre ar faout; neuze e sachas gant kement a nerzh ma'z eas ar plenk a-dammoù, drailhet, freuzet, foeltret holl, ha ma tregernas e pep lec'h dre ar forest dasson kleuz ar c'hoad sec'h o fregañ.”\nTridal a ris e dibenn ar frazenn, hag e chomis sioul e-pad ul lajad, rak seblantout a rae din (daoust ma soñjis diouzhtu e oan bet touellet gant ma faltazi diroll) -- seblantout a rae din, eta, e oa deut betek ma divskouarn, eus penn pellañ ar maner, un trouz hag a c'hallje bezañ bet, gant an heñvel ma oa oute, un heklev (mouget ha gwan evel-just) eus ar strakadennoù hag an draskadennoù deskrivet ken brav gant Sir Launcelot. Ar c'hendarvoud-se oa, hep mar, an dra nemetañ en doa sachet ma evezh, rak gant an trouz e-unan, e-kreiz storlok ar stalafioù-prenestr ha c'hwiban ar gorventenn o vont bepred war washaat, ne oa netra hag a c'halle skeiñ war ma spered pe lakaat strafuilh ennon. Kenderc'hel a ris gant ma lennadenn :\n”Met Ethelred, ar gouron hael, pa dremenas an treuzoù, a voe kounnaret ha saouzanet o welet ne oa roud ebet eus an ermit gwidal; en e lec'h, avat, e kavas un aerouant skantennek, spontus da welet gant e deod tan, oc'h ober gward dirak ur palez aour gant ul leur arc'hant; hag ouzh ar voger e oa ispilhet ur skoed arem skedus engravet ennañ :\nAn neb zo antreet amañ, an trec'h zo aet gantañ;\nAn neb a lazho an aerouant, ar skoed a vo dezhañ;\nNeuze e savas Ethelred e horzh hag e skoas ouzh penn an aerouant; hemañ a gouezhas dirazañ en ur dennañ e alan flaerius gant ur yudadenn euzhus, ken garv ha ken skiltr war un dro, ma rankas Ethelred stouvañ e zivskouarn gant e zaouarn evit o gwareziñ diouzh ar spontusañ trouz bet klevet biskoazh gantañ.”\nAmañ adarre e chomis trumm a-sav, met ar wech-mañ e oan sabatuet-mik, rak sur e oan da vezañ klevet (daoust ma ne oan ket evit lavaret eus pe du) un trouz gwan hag a seblante dont eus a-bell, un trouz teñval, diastal ha war un dro skiltr ha rust, un trouz re-bar da yudadenn dreistnatur an aerouant evel m'em boa he c'hlevet em faltazi hag evel ma oa bet deskrivet gant ar skrivagner.\nDaoust pegen mac'het e oa ma spered gant mil santad kontrol, dreist-holl gant ar sebez hag ar spouron, dirak ur c'hendarvoud estlammus hag a c'hoarveze evit an eil gwech, e chomis koulskoude difrom a-walc'h evit mirout da zistrellañ, gant un evezhiadenn bennak, nervennoù kizidik ma mignon. Ne oan ket sur e oa bet klevet an trouzioù-se gantañ, daoust d'ar c'hemm iskis deut en e emzalc'h e-pad ar munutennoù diwezhañ. Da gentañ e oa bet azezet dres dirazon, met tamm-ha-tamm en doa troet e gador e doare d'en em gavout rag-enep da zor ar gambr; neuze n'em boa nemet ur gwel diglok eus e zremm, met gwelet a raen koulskoude e ziweuz o krenañ evel pa vije o tistagañ komzoù diheglev. E benn a oa kouezhet war e vruched -- met gouzout a raen ne oa ket kousket rak digor-bras e oa al lagad a zamwele eus ar c'hostez. Hag al lusk a oa gant e gorf a roe din ur brouenn all -- rak brañsellat a rae eus an eil tu d'egile gant ul lusk goustad ha koulskoude dizehan hag ingal. Se a verzis en un taol-lagad hag ez adstagis gant danevell Sir Launcelot:\n”Hag ar gouron, saveteet bremañ diouzh kounnar spontus an aerouant, a zeuas soñj dezhañ eus ar skoed arem hag eus ar strobinell torret hiviziken; skarzhañ a reas ar c'helan diwar-hent hag e kerzhas kalonek war leur arc'hant ar c'hastell etrezek ar voger ma oa ispilhet ar skoed outi; ne oa ket c'hoazh erru mat ma tifaragoellas ar skoed e-harz e dreid war al leur arc'hant gant un trouz skrijus ha tregernus.”\nN'oa ket peurlavaret ar c'homzoù-se ganin ma klevis fraezh -- evel pa vije kouezhet da vat ur skoed arem war ul leur arc'hant -- un dasson kleuz, metalek, tregernus, ha war un dro damvouget. Tost da vont e belbi e lammis em sav; Usher avat a gendalc'he da vrañsellat dizehan hag ingal. A-dizh e redis betek ar gador ma oa azezet warni. Paret e oa e selloù rag-eeun dirazañ ha sonnet e oa evel ur skeudenn vaen. Met pa lakais ma dorn war e skoaz, e voe treuzet e gorf penn-da-benn gant ur gridienn greñv, hag ur mousc'hoarzh glas a zeuas war e ziweuz; neuze e welis e oa o tibunañ buan-buan, a-vouezh izel, un aridennad komzoù brell hep teurel pled ouzhin. Stouiñ a ris evit tostaat outañ hag erfin e euvris ster euzhus e gomzoù.\n”Ne glevan ket? -- hag e ran, klevet a ran ha klevet em eus bet. E-pad pell -- pell -- pell -- e-pad meur a vunutenn, meur a eurvezh, meur a zevezh em eus klevet -- hogen ne greden ket -- Ach, gwa me! paourkaezh reuzeudig a zo ac'hanon! -- ne greden ket -- ne greden ket komz! He sebeliet en-bev hon eus graet! Ha n'em boa ket lavaret e oa lemm ma skiantoù? Bremañ e lavaran dit: Klevet em boa he c'hentañ fiñvadennoù gwan e kleuz an arched. O c'hlevet em boa -- meur, meur a zevezh 'zo -- hogen ne greden ket -- ne greden ket komz! Ha neuze -- en noz-mañ -- Ethelred -- ac'h! ac'h! -- dor an ermit o vont a-dammoù, ha yudadenn an aerouant o vervel, ha dasson metalek ar skoed! -- lavar kentoc'h: an arched o frailhañ, mudurennoù houarn he zoull-bac'h o wigourat, ha hi o tiskrapañ e riboul kouevr ar c'hav! O! da belec'h tec'hout? Daoust ha ne vo ket-hi amañ tuchant? Ha n'emañ ket-hi o tont amañ tizh-ha-tizh da rebech din ar mall a oa ganin? Daoust ha n'em eus ket klevet trouz he c'hammedoù er skalier? Daoust ha ne glevan ket talmoù pounner ha skrijus he c'halon? ”DEN FOLL!” d'ar poent-mañ e lammas gant fulor en e sav hag e yudas e gomzoù evel pa vije o taskor e vuhez diwar e strivadenn: ”DEN FOLL! LAVARET A RAN DIT EMAÑ-HI BREMAÑ A-DREK AN NOR!”\nEvel pa vije skoachet ur galloud hud e nerzh dreist-denel e gomzoù, e krogas diouzhtu ar melloù panelloù kozh diskouezet gant Usher da zigeriñ goustad o javedoù pounner e koad ebena. Se a oa da lakaat war gont ur barr-avel diroll -- met neuze, a-drek an nor, en em ziskouezas diskeud uhel Lady Madeline Usher paket en ul liñsel. Gwad a oa war he liñsel ha manet e oa, war holl dakadoù he c'horf kastizet, roudoù anat ur stourm garv. E-pad ul lajad e chomas war an treuzoù, brall-divrall war he zreid hag he c'horf hejet gant kridiennoù -- neuze, gant ur garm izel ha klemmus, e kouezhas a-freilh war he breur. Hemañ, sachet ganti en he stourm diwezhañ, a ruilhas war al leur, aet d'ur c'horf marv ha trec'het gant ar spouron en doa raksantet.\nTec'hout a ris, braouac'het-holl, eus ar gambr hag eus ar maner. Ar gorventenn a oa bepred oc'h ober he reuz pa dreuzis ar chaoser kozh. A-daol-trumm e kouezhas ur sklêrijenn ankenius war an hent hag e trois ma fenn evit gwelet eus pelec'h e teue ur skleur ken divoas, rak a-drek din ne oa nemet an ti bras hag ar skeudoù taolet gantañ. Ar skleur-se oa hini al loargann ruz-gwad o vont da guzh en ur gas ul luc'h splann dre ar frailh a-boan merzus betek-henn, hag a gammigelle eus an doenn betek an traoñ, evel m'am eus lavaret. Tra ma oan oc'h arvestiñ, ez eas ar frailh buan war ledanaat -- ur fourrad avel diroll a c'hwezhas adarre -- kantenn al loar en he fezh a darzhas trumm dirak ma daoulagad -- mezevelliñ a reas ma fenn pa welis ar mogerioù kreñv o tisac'hañ -- Neuze e savas un trouz hirbadus evel ar safar graet gant mil lammdour -- hag ar stank don ha teñval a oa e-harz ma zreid en em glozas, trist ha sioul, war dismantroù ”TI USHER”.\nAn oberenn sonerezh ”Webers letzter Walzer” (Valsenn diwezhañ Weber), anvet ivez ”Webers letzter Gedanke” (Soñj diwezhañ Weber) oa bet kavet e-touez paperioù Carl Maria von Weber goude e varv. N'eo ket gantañ, avat, e oa bet skrivet, met gant e vignon, ar sonaozour ha blenier-laz-seniñ Carl Gottlieb Reissiger.\nJohann Heinrich Füssli (1741-1825): Livour eus Bro-Suis deut da vezañ brudet e Bro-Saoz dindan an anv a Henry Fuseli. Gant livadurioù Fuseli end-eeun eo bet broudet E.A. Poe da skrivañ ”The Fall of the House of Usher”\nTitl orin : De Coelo et eius mirabilibus, et de inferno\nTitl orin : Nicolai Klimii iter subterraneum\nTitl orin : Die Reise ins Blaue hinein\nTitl orin : Civitas Solis\nSturlevr an Atersadeg\nOberour ar c'hoshañ levr douaroniezh anavezet, skrivet e latin: De chorographia\nOfis an Anaon kanet gant Kor Iliz Mainz\nUn danevell e-barzh an danevell eo ar "Mad Trist" rak er c'hontrol d'an oberennoù all meneget uheloc'h, n'eus roud ebet diouti e nep lec'h. Gant Poe e-unan eo bet skrivet an arroudoù eus al levr lakaet war gont Sir Lancelot Canning, un anv ijinet ivez gant Poe.\nPep gwir miret strizh. (all rights reserved)


Bugaleaj - KrennoadAozañ\nD'ar 5 a viz Kerzu 2005 e teuas hec'h eil albom er-maez, Histoires naturelles, sevenet gant Laurent Voulzy ha Franck Eulry. Testeniet e voe pladenn platin gant ouzhpenn 300 000 gwerzh,  ha tizhout a reas 3de plas an Top. Mont a reas an tennad kentañ Nolwenn Ohwo !, sinet gant an daouad Alain Souchon/Laurent Voulzy, da vezañ diouzhtu niv. 1 ar gwerzhioù. Ar wezh kentañ e oa dezhi da sinañ an hanter eus testennoù an albom, en o zouez edo ar single Mon ange. Lezel a ra personelezh ar ganerez da zont war wel, etre metafizik, ezoteregezh hag hunvreoù kuzh.\nLe Cheshire Cat et moiAozañ\nPrizioù ha loreoùAozañ\nAdtapet diwar « https://br.wikipedia.org/w/index.php?title=Nolwenn_Leroy&oldid=1847041 »


Pajenn:Milin - Penaos karet Jezus-Krist.djvu/130 - Wikimammenn\nPajenn:Milin - Penaos karet Jezus-Krist.djvu/130\ntan-gwall o tevi he c’houent hag oc’h he dèvi he-unan gant he holl leanezed, kent eget gwelet ar c’hoant milliget-se o vont diabarz eur galoun hep-ken. Lavaret a rea e kave gwell e vije kaset kuit euz he c’houent, pe dalc’het kloz ha dastumet evit mad eul leanez hag e divije c’hoant da veza lakeat da ren ar re all. Santez Mari Madalen a Bazzi a lavare ive beza lakeat er renk izela ha kaout aoun da veza kavet gwelloc’h eget ar re all, a zo an enor a dle kaout eun ene a gar Doue. Ar pez a dle c’hoantaat peb ene mad, eo kaout eur galoun izeloc’h evit peb-unan, hervez komzou an Abostol sant Paol : Bezit, eme-z-han, dreist an holl dre eur galoun izel ; enn eur ger, an hini a gar Doue, ne dle klask netra nemet Doue hep-ken.\nVa Jezus, roït d’in c’hoant da blijout d’e-hoc’h ha grit ma teuin da ankounac’haat an holl ha me ive va-unan : Ha petra dalvesfe d’in e ven karet gant ar bed, ma n’oun ket karet gan-e-hoc’h-c’houi, holl garantez va ene ? O va Jezus, deuet oc’h war an douar evit gounit ar c’halounou. Ma n’oun-me ket eta evit rei va c’haloun d’e-hoc’h ac’hanoun va-unan, kemerit anezhi dre nerz ha kargit leun anezhi gant ho karantez. Arabad eo ez afen-me ken diouz-hoc’h ! Pèc’hi am beuz great, ha brema em beuz keuz em c’haloun, glac’har am beuz o sonjal em fèc’hejou ; ho karantez vraz-meurbed a dorr hep-ken nerz va anken, rak c’houi a zo\nAdtapet diwar « https://br.wikisource.org/w/index.php?title=Pajenn:Milin_-_Penaos_karet_Jezus-Krist.djvu/130&oldid=137028 »


Ai‘ta! » Brezhoneg e ti-post Pont-‘n-Abad !\nBrezhoneg e ti-post Pont-‘n-Abad !\nGoude ti-post Karaez e dibenn 2012 setu un eil ti-post lec’h ma vez kavet ar brezhoneg war ar panelloù, burev Pont-‘n-Abad an hini eo.\nP’hon eus desket e-kerzh an nevez-amzer e kroge labourioù e ti-post Pont-‘n-Abad eo bet skrivet gant Ai’ta! da rener ar burev ha d’an dud dilennet er vro-se. Direspont eo chomet an holl lizhiri bet kaset, pe vefe d’ar maer, da rener ar burev pe c’hoazh d’ar gannadez.\nDa vare an digoradur hon eus bet ar blijadur avat da welet e oa bet lakaet ul lodenn eus ar panelloù en div yezh (brezhoneg ha galleg). Hag ur perzh a vije gant Ai’ta! hag al lizhiri bet kaset ? Ne ouier ket, met n’eo ket dibosubl tamm ebet.\nBremañ pa vez un eil burev post gant brezhoneg ennañ (goude hini Karaez) eo arabat chom a-sav hag eo ret e kendalc’hfe an traoù pelloc’h. Emañ tud ar strollad orañjez o vont da skrivañ da gement ti-kêr bet sinet ganti ar garta « Ya d’ar brezhoneg » evit kelaouiñ anezho, ha gant ar spi e c’houlennit e yafe war-raok an traoù en o burev ivez.\nA-raok fin ar bloavezh 2013 e vo un emgav etre Ai’ta! ha pennoù La Poste e Breizh hag e vo lakaet splann n’eus abeg ebet ken evit mirout ouzh ar brezhoneg en tiez-post : brezhoneg a vez e meur a vurev e Breizh, PDG La Poste a lavar bezañ a-du da vont pelloc’h, gant ar strollad La Poste eo bet sinet « Karta ar c’horseg », en Elzas e vez labouret war yezh ar vro ganto ivez… Ai’ta! evit ar brezhoneg en tiez-post.\n« Retour sur l’Opération 56\nFestival des Vieilles Charrues / Gouel an Erer Kozh : Les membres d’Ai’ta! organiseront des cours de Breton itinérants ! »


Kerzu | 2012 | Soubenn ar geek\nDielloù evit Kerzu, 2012\nPosted in Filmoù with tags karantez, mignoniezh on Kerzu 30, 2012 by geekezig\nUr frazenn a zo e penn kentañ ar film a zo un diveradenn resis eus ar film : “I don’t know if this is creepy or romantic”. C’hoarzhet ‘m eus da gentañ ha buan-tre em soñjet e oa memestra kentoc’h creepy.\nN’ez eus souezhadenn ebet er film. Pep tra a c’hortozer hag a c’hoarvez. This Means War a zo ur gomedienn romantel gant daou den o labourat evit ar servijoù kuzh amerikan o klask merc’heta memes plac’h. Ur bromance eo ivez en ur stumm. Ha sañset e oa ivez ur film birvilh met e gwirionez n’eus ket kalz tra war an dachenn-se, just peadra da lakaat un den drouk ha da echuiñ gant traoù un tamm dañjerus. Mod all e gwirionez ez eo ur film diwar-benn daou baotr a implij o labour evit gouzout traoù diwar-benn ur plac’h (beñ ya, google n’eo ket trawalc’h, lakaomp mikroioù n’he zi evit spiañ anezhi ha selaou ar pezh a lâr d’he mignonez). Super yac’h!…\nNebeut a draoù fentus, nebeutoc’h c’hoazh a draoù moutig, e gwirionez ez eo nec’hus ha n’eo ket zoken dudius. Argh!\nPosted in Filmoù with tags arz, labour on Kerzu 30, 2012 by geekezig\nPosted in Filmoù with tags gourharozed on Kerzu 28, 2012 by geekezig\nE-touez ar filmoù am eus da sellet e oa Batman : Under the Red Hood dre ma welan perc’henn an DVD emberr e oa ret din hastañ. Ur film bevaat gant DCAnimation, divinet ho poa. Ar pezh a blij din gant ar filmoù-se, peogwir int graet evit fan-ed, ne vez ket kollet amzer o tisplegañ piv eo an tudennoù hag all. Daoust da se e chom komprenus an traoù evit tud a anavez hep bezañ hardcore. Ar wech-mañ e c’hoarvez traoù iskis e Gotham City, un den anvet Red Hood a seblant distruj tamm-ha-tamm ar rouedad dramm. Ur Batman nevez? Ya, met gant doareoù un tamm taeroc’h ha feulsoc’h…\nPlijus-tre eo, gant ur bern tudennoù (an Joker, Nightwing hag all) ha dreist-holl unan “drouk” a gomprener mat kenañ. Na gontan netra evit ar re na ouzont ket piv eo Red Hood (me ne ouien ket!), ar re all a gompreno. Peadra da gaout ur sell nevez war tudenn Batman, e doareoù, e dibaboù… Dedennus! Ar bevaat a zo mat hep bezañ dreistordinal met an eil-mouezhiañ (e YO) a zo a-galite uhel evel boaz!\nPosted in Stiradoù, webstiradoù ha skinwel with tags azasadenn, enklask on Kerzu 27, 2012 by geekezig\nPosted in C'hoarioù video with tags gwad, muntr, psikologiezh on Kerzu 27, 2012 by geekezig\nPosted in Levrioù bannoù-treset with tags arz, krennarded on Kerzu 26, 2012 by geekezig\nGoude ul levrenn a servije da ober anaoudegezh gant merc’hed Les Colombes du Roi-Soleil, setu unan diwar-benn Louise o klask war-lerc’h he mamm. Dizoloiñ a raio piv eo ha petra ‘zo c’hoarvezet ganti. Brud fall e Versailhez hag all hag all. Plijus da lenn, a-drugarez d’an tresadennoù bepred.\nPosted in Filmoù with tags bugaleaj, kontadennoù on Kerzu 26, 2012 by geekezig


Yac’h gant ar brezhoneg ! Dibabit an deskadurezh e brezhoneg !\nEmbreger en tolpad-kêrioù\nAn tolpad-kêrioù / An ensavadur\nDegemer Neventioù Neventioù\nE miz Meuzh eo digor ar skolioù divyezek\nLe 10/03/2020 • Mis à jour le 10/03/2020 | 17h02\nMiz Meurzh, mizvezh ar brezhoneg, aozet war atiz Rannvro Breizh abaoe un nebeud bloavezhioù zo, zo un digarez evit penngaserien an deskadurezh brezhoneg e tolpad-kêrioù Kemper, da gas ur c’houlzad kelaouiñ en-dro ha da vroudañ hentadoù deskiñ disheñvel.\nAr c’houlzad-mañ, anvet « Yac’h gant ar brezhoneg, Dibabit an deskadurezh e brezhoneg ! » zo frouezh ur c’henlabour etre Ti ar Vro Kemper, Kuzul-departamant Penn-ar Bed hag Ofis Publik ar Brezhoneg.\nPetra eo dibarder ar c’hlasoù divyezhek galleg/brezhoneg ?\nEn Akademiezh Roazhon eo posupl d’ar gerent dibab un deskadurezh divyezhek evit o bugel pe o bugale er skolioù publik.\nBez’ ez eus klasoù ma vez kinniget un deskadurezh par-ouzh-par brezhoneg-galleg.\nUn divyezhegezh abred a vez lakaet da dalvezout er c’hlasoù divyezhek, sikouret gant an div yezh a vez graet ganto bemdez evel binvioù kehentiñ ha deskiñ, disheñvel diouzh ar stignad deskiñ un tamm brezhoneg ma rakweler un eurvezh bep sizhun.\nDigor eo ar c’hlasoù-se da holl skolidi ar gumun pe ar c’humunioù tro-dro ma ne vez ket kinniget seurt deskadurezh en o skolioù publik. Ne vez ket dalc’het kont eus al lec’h annez.\nNiverus eo ar skolidi a zeu eus familhoù ma ne gomzer ket brezhoneg, hag a zeu a-wechoù eus rannvroioù pe broioù all. N’eo ket dav d’ar gerent gouzout brezhoneg met dav eo d’ar skolidi bezañ skoliatet en hentad a-raok ar c’hKP.\nEstreget en deskadurezh publik ez eus skolioù all hag a ginnig deskiñ brezhoneg. Bez’ ez int ar skolioù kevredigezhel Diwan (reizhiad dre soubidigezh) ha klasoù divyezhek an Deskadurezh katolik.\nPelec’h kavout ur c’hinnig deskadurezh divyezhek e Kemper ?\nA-fet an niver a skolidi, Kemper eo an eil kêr e Breizh goude Roazhon gant 743 bugel skoliataet en hentadoù divyezhek en holl. Gant ur feur 7,4% a skolidi divyezhek er c’hentañ derez emañ e Kemper ar feur uhelañ e-touez an 10 kêr vrasañ eus Breizh.\nAn tri hentad deskiñ divyezhek er c’hentañ derez e Kemper zo :\n- 2 skol bublik : skol Jacques Prévert ha skol Yves ar Mañcheg (digoret e 2019)\n- 1 skol gatolik : skol Sant Rafael - Sant Charlez\n- 2 skol Diwan : skol Kerfeuteun ha skol Penharz – un 3e skol a zigoro e Krec’h Gwenn a-benn distro-skol miz Gwengolo 2020.\nKenderc’hel a reer gant an deskadurezh divyezhek en eil derez betek al lise er publik ha betek ar skolaj er rouedad Diwan hag en Deskadurezh katolik.\nDorioù digor a vo er skolioù divyezhek e bro Kemper e miz Meurzh\nPedet eo ar familhoù dedennet da lakaat anv o bugel en ur skol divyezhek da zont d’an devezhioù dorioù digor kinniget e miz Meurzh. Deuit ‘ta da welet anezho !\n- Skol bublik Jacques Prévert - 30, straed Henri Dunant - Kemper - 02 98 95 31 67 – D’ar 14 a viz Meurzh -10e – 12e\n- Skol bublik Yves ar Mañcheg - 75, straed an Douar Du – Kemper- 02 98 55 74 20 D’ar 14 a viz Meurzh -10e – 12e\n- Skol Diwan Penharz - 5, straed Vande – Kemper\n- Skol Diwan Kerfeunteun - 25, straed Kervoger – Kemper - 02 98 95 18 07 - D’an 13 ha d’an 20 a viz Meurzh - 1e30 – 5e30 gm\n- Skol bublik Youenn Gergelenn -Straed ar Vuzid – Brieg- 09 60 51 73 54 - D’an 21 a viz Meurzh – 10e – 12e\n- Skolaj publik Aogust Brizeug - 8, Straed Bourlibou – Kemper- 02 98 55 39 27- D’ar 6 a viz Meurzh - 4e30 gm\n- Lise publik Aogust Brizeug - 6, straed Straed Bourlibou – Kemper - 02 98 55 38 47 - D’ar 7 a viz Meurzh - 9e – 12e\n- Skol bublik Lestonan - 1 straed ar Menez – An Erge-Vras s–02 98 59 62 13 - D’an 21 a viz Meurzh- 10e – 12e\nMenegoù lezennel ha kredadoù


Kêr vrasañ Cuiabá\nGorread 903 357 km² (3e)\nPoblañs 3 115 336 (2012) (19vet)\n'Stankter 3,4 ann./km² (25vet)\nMDD (2005) 0,801 – etre (11vet)\nISO 3166-2:BR BR-MT\nMato Grosso (distagadur portugalek: [ˈmatu ˈɡɾosu]) zo unan eus Stadoù Brazil, e-kreiz ar vro, er rannvro Centro-Oeste. Cuiabá eo ar gêr-benn. An trede brasañ Stad eus Brazil eo, hag he lodenn norzh a zo dindan koadeg Amazonia. En-dro dezhi emañ (a-du gant red an eurier, adalek ar c'hornaoueg) Stadoù Rondônia, Amazonas, Pará, Tocantins, Goias, Mato Grosso do Sul. Eus tu ar mervent emañ Bro-Volivia.\nAdtapet diwar « https://br.wikipedia.org/w/index.php?title=Mato_Grosso&oldid=1922711 »\nKemmoù diwezhañ degaset d'ar bajenn-mañ d'an 1 Gen 2022, da 13:55.


GWELADENN AR VAJED\n1 Goude ma oe ganet Jezuz a Betleem Juda, en amzer ar roue Herodez , e teuas Majed euz bro ar Zao-Heol da Jeruzalem.\n2 Lavared e reent :\n— « E peleh ema ar roue a zo ganet d’ar Juzevien ? Rag gwelet on-eus e steredenn e bro ar Zao-Heol, ha deuet om d’e adori ».\n3 O kleved kement-se, e oe strafuillet ar roue Herodez ha gantañ kêr Jeruzalem a-béz.\n4 O veza bodet an oll veleien-vraz ha skribed ar bobl, e houlennas outo e peleh e tlee ar Hrist dond er béd. Respont e rejont dezañ :\n5 — « E Betleem Juda, rag evel-henn eo skrivet gand ar profet : 6 « Ha te, Betleem, douar Juda, n’out ket an disterra e-touez kêriou braz Juda, rag ahanout e teuio an hini a vo pastor va ’fobl Israël ».\n7 Neuze, Herodez a halvas ar Vajed dre guz, evid gouzoud mad diouto, pe-da-vare e oe en em ziskouezet dezo ar steredenn. 8 O has a reas da Vetleem en eur lavared dezo :\n— « It, ha grit enklask piz diwar-benn ar bugel, ha pa vo bet kavet ganeoh, digasit kelou din, evid ma ’z in, me ive, da stoui dirazañ ».\n9 Goude beza selaouet ar roue, ez eas ar Vajed en hent. Setu ma’z ee en o-raog ar steredenn o-doa gwelet er Zao-Heol. Chom a reas a-zav, a-uz d’al leh m’edo ar bugel.\n10 O weled ar steredenn, e oent karget euz ar vrasa levenez. 11 En eur vond en ti e weljont ar bugel gand Mari e vamm. Stoui a rejont dirazañ gand doujañs ha digoret ganto o houfrouigou e kinnigont dezañ aour, ezañs ha mir.\n12 Goudeze, aliet dre o housk da jom hep distrei da gavoud Herodez, e kemerjont eun hent all evid distrei d’o bro.\nAR FAMILL ZANTEL O TEHED D’AN EJIPT\n3 Goude ma oent eet kuit, setu m’en em ziskouezas eun êl d’an Aotrou da Jozef, dre e gousk, hag e lavaras dezañ :\n— « Sav, kemer ar bugel hag e vamm ha teh da Vro Ejipt, hag e chomi eno beteg ma lavarin dit, rag Herodez a zo war-nes klask ar hrouadur, evid e lakaad d’ar maro ».\n14 Sevel a reas, kemered gantañ ar bugel hag e vamm e-kreiz an noz, hag eh en em dennas en Ejipt. 15 Chom a reas eno beteg maro Herodez, evid ma teufe da wir komzou Doue, lavaret gand ar brofeted :\n15 « Euz an Ejipt em-eus galvet va mab ».\nAN INOSANTED SANTEL\n16 Neuze, o weled e oa bet touellet gand ar Vajed, ez eas Herodez e kounnar ruz, hag e roas urz da laza an oll vugale a oa en tu-mañ da zaou vloaz, hervez ar mare ma oa bet roet dezañ da anaoud gand ar Vajed. 17 Neuze e teuas da wir ar pez e-noa lavaret ar profet Jeremias :\n18 « Eur vouez a zo bet klevet e Rama,\n« gouelvan hag hir glemmadenn :\n« Rachel eo a zo o leñva d’he bugale,\n« Ha ne ’fell ket dezi beza frealzet\n« pa n’eus mui anezo ».\nAN DISTRO — JEZUZ E NAZARED\n19 Goude maro Herodez, setu m’en em ziskouezas eun êl d’an Aotrou da Jozef, dre e gousk, en Ejipt, hag e lavaras dezañ :\n20 — « Sav ! Kemer ganit ar bugel hag e vamm, ha kee da Vro-Israel, rag maro int ar re a glaske lemel e vuez digand ar bugel ».\n21 Sevel a reas Jozef, kemer gantañ ar bugel hag e vamm, ha dond en-dro da Vro-Israel.\n22 Med o kleved edo Arkelaüz roue Bro-Israel e plas Herodez, e dad, e savas aon gantañ da vond di. Alïet dre e gousk, eh en em dennas e korn-bro Galilea.\n23 Hag e teuas da jom en eur gêr anvet Nazared, evid ma teufe da wir ar pez a oa bet lavaret : « Nazarean a vo greet anezañ ».


kement tra - Wikeriadur\nEus kement ha tra\nkement tra: an holl draoù\n... n'o doa ken c'hoant, a gredan, nemet da zistrujañ kement tra a c'heIlfe degas da soñj dezho eus un Doue en neñv ... . — (Lan Inizan, Emgann Kergidu 1, Brest, 1877, eil emb. Al Liamm 1977, p. 30.)\nNe c'hellan ket kontañ deoc'h amañ kement tra a galon a voe graet e-pad emgann Kergidu ; [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 215.)\nGoude-ze e tigaschont var an daol kement tra a gafchont da zibri ha da efa. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 82.)\n— [...] ; ni a ia da freuza kement tra a zo enn ho ti, [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 277.)\nFellout a ra din kontañ amañ deoc'h kement tra a c'hoarvezo war an Agenor, ha muioc'h c'hoazh kement tra a c'hoarvezo em c'halon. — (Roparz Hemon, Mari Vorgan, Al Liamm, eil emb. 1975, p. 9.)\nWar e ali e vo e tilezint kement tra a garent evit klask AR GRAAL SANTEL ; ... — (Langleiz, Romant ar Roue Arzhur/levrenn I : Marzhin, Al Liamm, 1975, p. 16.)\nNeuze, o sellet en-dro d'in e weljoun ez edoun en eur c'hastell kristal ken kaer, ne ve den war an douar evit kredi pegement e lugerne kement tra a oa e-barz. — (G. MILIN, Gwechall-goz e oa..., Kemper, 1924, p. 20.)\n...rak plijout a rae d'ar c'hozhiad kontañ d'e ganfarded yaouank kement tra iskis pe fentus c'hoarvezet gantañ du-mañ ha du-hont e broioù tra-mor, ... — (Jarl Priel, Va Zammig Buhez, Al Liamm, 1954, p. 82.)\nKement tra a wele a oa bet torret, pe dost. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 43.)\nkement den, kement hini\nAdtapet diwar « https://br.wiktionary.org/w/index.php?title=kement_tra&oldid=253886 »\nDernière modification le 29 Kzu 2017, à 15:27\nKemmoù diwezhañ degaset d'ar bajenn-mañ d'an 29 Kzu 2017, da 15:27.